ការសម្ភាសរបស់ លោកតា ហោ សែម

ក​៖ អ្នកសម្ភាស កុយ សុភី ខ​៖ អ្នកត្រូវបានគេសម្ភាស ហោ សែម

*ការសង្ខេបប្រវត្តិរបស់លោកតា ហោ សែម*

*លោកតា ហោ សែមមានអាយុ៨០ឆ្នាំ កើតនៅក្នុងឆ្នាំរោង ខែពិសាខ ថ្ងៃព្រហស្បត្តិ។ មានឪពុកឈ្មោះ លួន ហោ និងម្តាយ ឈ្មោះ ឃាវ សួស។ លោកតាបានរៀបអាពាហ៏ពិពាហ៏តាមផ្លូវច្បាប់ មានកូន៥នាក់។ លោកតាមានស្រុកកំណើតនៅក្នុងភូមិពោធិសាលាទី២ ឃុំព្រែកក្របៅ ស្រុកកងមាស ខេត្តកំពង់ចាម។*

ក​៖ ជំរាបសួរតា! តើតាសព្វថ្ងៃសុខសប្បាយដែរឬទេតា?

ខ៖ សុខសប្បាយទេ! ក៏ប៉ុន្តែអើ! សុខហើយនិងទុក្ខហ្នឹងវាធម្មតានោះទេ! វាមានឈឺ វាមានជាចឹង សុខនិងទុក្ខហ្នឹងវាស្មើគ្នា សុខនិងទុក្ខហ្នឹងវាធម្មតាទៅហើយ។

ក៖ ចាស! ដូចថាតាចេះតែម៉េចនៅក្នុង...ដូចថានៅក្នុងរាងកាយរបស់លោកតាណា? តើយ៉ាងម៉េចដែរឥឡូវ?

ខ៖ សព្វថ្ងៃហ្នឹងហ៎?

ក៖ ចាស!

ខ៖ សព្វថ្ងៃហ្នឹងវាច៊ែក ធាត់អត់តែអំពើនោះទេ! វារកកំលាំងគ្មាន វារាងថីងថោងៗ វាមិនដូចកាលមិនទាន់ណា។

ក៖ អឹម!

ខ៖ ដល់ពេលយើងឈប់ធ្វើការ ឈប់ធ្វើដី ធ្វើធ្លីអីចឹងទៅ វាធាត់ ដល់ពេលធាត់វាទៅជាកំលាំងមិនដូចកាលនៅស្គមនោះទេអីចឹង។

ក៖ តាដូចថាចុកដៃ ឈឺក្បាលជង្គង់អីតាឈឺដាស?

ខ៖ អូ! តាឈឺជង្គង់ ហើយនឹងកំពង់តែឈឺហើយឥឡូវហ្នឹង២ទៅ៣ថ្ងៃហ្នឹង កំពង់តែឈឺក្បាលជង្គង់មែនទែនអង្គុយបទជើងចឹង។

ក៖ បទជើងធំហ៎!

ខ៖ អើ! អង្គុយ ហឹស!មិនកើត!

ក៖ អង្គុយមិនកើត!

ខ៖ អើ! ព្រោះអីវាឈឺក្បាលជង្គង់នេះបទវាមិនកើត។

ក ៖ ចាស!

ខ៖ ព្រឹកមិញនេះទៅវត្តនោះក៏ចឹងដែរ សណ្តូកផងអីផង លោកចេះតែថា! អើ!អង្គុយយ៉ាងទៅក៏បានដែរអោយតែអង្គុយទៅកើតទៅ ធ្វើម៉េចក៏ដោយ អោយតែយើងប្រាថ្នានៅក្នុងចិត្ត...

ក៖ ចាស!

ខ៖​ ថាទៅសីលហើយវាបានបុណ្យហើយ អង្គុយចឹងក៏អង្គុយទៅ ព្រះគេមិនប្រកែលប្រកាន់នោះទេ (លោកតាសើច! ហេសៗ)។

ក៖ ចាសចឹងហ៎!

ខ៖ បើយើងធ្វើម៉េចកើតធ្វើចឹងទៅ តាមសំរួលនុងទៅ។

ក៖ ចាស! តាខ្ញុំឈ្មោះកុយសុភី បានមកជួបនឹងតាហ្នឹងគឺមានគោលបំណងសូមការអនុញ្ញាតសម្ភាសនៅឆ្នាំកុរ ឯកស័ក ២៥៦៣ ខែពិសាខ ១រោច ត្រូវនឹងថ្ងៃអាទិត្យទី១៩ ខែឧសភា ឆ្នាំ២០១៩។ នាមត្រកូលតាឈ្មោះអ្វី?

ខ៖ ឈ្មោះ ហោសែម។

ក៖ ឈ្មោះហ្នឹងអ្នកណាជាអ្នកដាក់អោយតា?

ខ៖ ឪពុកជាអ្នកដាក់អោយ! ឪម៉ែជាអ្នកដាក់អោយចឹងតែម្តង! តាំងពីដើមមកម៉េច គ្មានឈ្មោះពីរអីនឹងគេនោះទេ ឈ្មោះតែ១ហ្នឹងពីដើមមក ពីកំណើតកើតជាមក មានឈ្មោះតែមួយហ្នឹង។

ក៖ ចាស!ចឹងតើឈ្មោះតាមានអត្តន័យយ៉ាងដូចម្តេចដែរ?

ខ៖ អត្តន័យយ៉ាងម៉េចហ៎?

ក៖ មានយ៉ាងម៉េចដែរ?

ខ៖ អើ! មានអត្តអីនោះទេ! តែល្អហើយបានជាគាត់ដាក់ឈ្មោះហ្នឹងអោយនោះ ដាក់អោយយើងហ្នឹងណា។

ក៖ ចាស!តើតាអឺ...កើតនៅថ្ងៃខែឆ្នាំណា?

ខ៖ កើតអឺម! ខ្ញុំច៊ែក ដែលតាមឆ្នាំ ខ្ញុំបានដឹងថាកើតនៅឆ្នាំរោង។

ក៖ ចាស!

ខ៖ រួចដែរកើតនៅម៉ាខែពិសាខ ថ្ងៃព្រហស្បត្តិ ឆ្នាំរោង។

ក៖ ហើយចឹងមកដល់ពេលឥឡូវ តាអាយុប៉ុន្នានហើយ?

ខ៖ ៨០គត់តែម្តង! ៨០ឆ្នាំហ្នឹង ចូលឆ្នាំកោរហ្នឹង ចូល៨០ឆ្នាំហើយ ឆ្នាំរោង។

ក៖ តាមានសញ្ជាតិជាអ្វី?

ខ៖​ ជនជាតិខ្មែរយើង!

ក៖ កាន់សាសនា?

ខ​៖ សាសនាព្រះពុទ្ធយើងហ្នឹងណា។

ក៖ ចាស! តើតាមានទីកន្លែងកើតណានៅក្នុងភូមិ?

ខ៖ មិចៗ?

ក៖ តើតាមានទីកន្លែងកើតនៅក្នុងភូមិ?

ខ៖ វាកើតនៅ ឯហ្នឹងតែម្តងនុងណា។

ក៖ កន្លែងហ្នឹងគេហៅថាភូមិអីគេដែរតា?

ខ៖ ភូមិពោធិសាលាទី២ !

ក៖ ឃុំ?

ខ៖ ឃុំព្រែកក្របៅ ស្រុកកងមាស ខេត្តកំពង់ចាម ភូមិពោ...កាលពីនៅក្នុងជំនាន់ប៉ុលពតនុងគេដាក់ថា ភូមិពោ២។

ក៖ ចឹង!

ខ៖ ពោធិសាលាទី២ចេស។

ក៖ ឪពុកតានាមត្រកូលរបស់គាត់ឈ្មោះអ្វី?

ខ៖ នែក! លួន ហោ ហើយដល់ពេលមកខ្ញុំនេះ គឺហោសែម។

ក៖ ចាសហើយកាលពីតាអឺ...ឪពុកតានៅរស់នុង...ដូចថាគាត់ស្លាប់យូរហើយនេសតា?

ខ៖ អឺ! យូរដែរហើយគាត់បានអាយុ៤២ឆ្នាំគាត់ខូចនុង។

ក៖ កាលគាត់ខូចមូលហេតុអ្វី?

ខ៖ ទេ! គាត់ឈឺនុង ឈឺជារ៉ាំងរ៉ៃៗ ចេះតែក្តៅហែងៗ ស្រាប់តែយកពេទ្យមកចាក់ ហត់យកតែម្តង ងាប់យកតែម្តងមួយរំពិតនុង។

ក៖ ចាស!

ខ៖ កាលពីមុនដំបូងនុង គឺគ្រាន់តែថាគាត់បាយអីមិនបានអីចឹងណា រាងក្តៅហែងចឹង ហើយបងប្អូនកូនចៅចេះតែបបួរថា ប៉ាអើយពេទ្យមកចាក់ទៅ! ហើយគាត់កាលនុងចេះតែខ្លាចមច្ចុល គាត់បានថា៖ ហែស! អញមិនចាក់នោះទេ។ រួចទទួលប្អូនរបស់គាត់នៅស្វាដង្ហែមនោះបានមកនិយាយអង្វរខ្លាំងពេក ក៏ទៅហៅពេទ្យ! ពេទ្យយឿៗកាលពីដើម ជាពេទ្យថៅសាយើងនៅ នៅហ្នឹងពីដើមណា ចៅឯងមិនទាន់នោះទេ ពេទ្យស្រឿង មើលទៅទាន់ដែរឬទេចឹង? មើលទៅមិនទាន់នោះទេ ពេទ្យហ្នឹងកាលពីដើមនោះពេទ្យយួន គាត់នុងកាលពីដើមនោះគឺយួនណា ថេសៅ គេហៅថា ថេសៅៗ ហ្នឹង នៅត្រង់ក្រោយផ្ទះឯសព្វថ្ងៃហ្នឹងណា។

ក៖ ចឹងហ៎!

គ​៖ (លោកយាយអង្គុយជិតនោះប្រាប់បន្ថែមថា៖ នៅក្រោយហ្នឹងតើ!)

ខ៖ នៅខាងក្រោយផ្ទះតាចេវ យើងកាលពីដើមណា។

ក៖ ហ្នឹងហើយកន្លែងនៅលើទួលនោះ!

ខ៖ ហ្នឹងហើយនៅកន្លែង លើទួលនុងហើយ ដែលថាកាលពីដើមគេហៅគាត់ថាពេទ្យថេសៅៗនោះ។

ក៖ រួចដល់ពេលគាត់ស្លាប់នៅអាយុប៉ុន្នានដែរតា?

ខ៖ នៅអាយុគាត់ខូចនុង នៅអាយុ៦២ឆ្នាំណា។

ក៖ អឹម! ហើយគាត់សញ្ជាតិអ្វីដែរ?

ខ៖​គាត់ខ្មែរ! ខ្មែរយើង!

ក៖ គាត់កាន់សាសនាអ្វីដែរ?

ខ៖ ខ្មែរ! គាត់កាន់សាសនាព្រះពុទ្ធហ្នឹង ពូជតាជ្រាល ពូជតាហោ ពូជពង្សជាមួយនឹងគ្នានុងណា តាជ្រាល តាអី​ឯងហ្នឹងណា។

ក៖ ចាស!

ខ៖ សុតតែខ្សែស្រឡាយយើង!

ក៖ ចាសហើយទៅគាត់! មុខរបររបស់គាត់ធ្វើអ្វីដែរកាលពីដើម?

ខ៖ ហាស?

ក៖ មុខរបរគាត់កាលពីដើម?

ខ៖ មុខរបរធ្វើដីដូចតែគ្នានោះទេ គ្មានធ្វើអីនោះទេ ដូចតែគ្នា។

គ៖ ធ្វើចំការ!

ខ៖ ធ្វើតែចំការ!

ក៖ ហើយចុះមុខរបររបស់គាត់ នៅឯណាដែរ?

ខ៖ នៅហ្នឹង!

ក៖ នៅហ្នឹងដែរហ៎!

ខ​៖ នៅហ្នឹងដែរ! ហ្នឹងហើយផ្ទះរបស់គាត់ចាស់។

ក៖ អូចឹង! នេះហ្នឹងដែរហ៎ ចឹងផ្ទះនេះជាកេរ្តិ៏ដំណេលពីគាត់ហេស?

ខ៖ កេរ្តិ៏ដំណេលពីគាត់!

ក៖ អូ!

ខ៖ អើ!

ក៖ ហើយទៅបងប្អូនខាងឪពុកតាហ្នឹងណា...

ខ៖ អឺ!

ក៖ តើមានប៉ុន្នាននាក់ដែរ តើរាប់ទៅមើល?

ខ៖ ចាំមើលណា!

ក៖ បងគេទី១ ចាស!

ខ៖ អឺគាត់បងគេបំផុតណា បន្ទាប់មកនៅស្វាយដង្ហែម។

ក៖ ទី២ឈ្មោះអី?

ខ៖ ទី២នៅស្វាដង្ហែម។

ក៖ ឈ្មោះអី?

ខ៖ តាហេង!

ក៖ ដាក់នាមត្រកូលគាត់ផង! អីគេហេង?

ខ៖ លួន ហេង!

ក៖ លួន ហេង! ភេទប្រុសហេស?

ខ៖ អើ! មកទី៣ នេះតាច្រៀល យើងនេះ។

ក៖ អូ! ទី៣លឹម ច្រៀលហ្នឹងហេស?

ខ៖ អើ!

ក៖ លឹម ច្រៀល!

ខ៖ ច្រៀលនេះ! ច្រៀលអាផល្លីនេះ(លោកតាចង់ប្រាប់ថា ច្រៀលប្តីផល្លី។)

ក៖ ចាសៗ លឹម ច្រៀល!

ខ៖ អើ!

ក៖ ហើយមកទី៤?

ខ៖ ទី៤នែក! ...កៅជា ហ្នឹង តែនែកដូចជា កៅជាមុននេះ! ២នាក់ហ្នឹងស្រីហើយនិងប្រុសត្រូវជាបងប្អូនគ្នាបង្កើត។

ក៖ ចឹងហ៎!

ខ៖​អឺ! មាន៤នាក់បងប្អូន អូស..មានតាម៉ៅ១នាក់ទៀតកូនពៅគេ។

ក៖ ចាស!

ខ៖ ចឹក ម៉ៅនៅឯមៀនឯណោះ។

ក៖ ចាសតាម៉ៅទៀតហេស!

គ៖ បងឡា!

ខ៖ បងឡាស្គាល់ដេស?

ក៖ ចាស?

ខ៖ ស្គាល់ដេស តាឡានៅឯមៀននៅខាងស្រុកសព្វថ្ងៃនេះ គេមានឡើងរកម៉ែនេះ។

ក៖ អូ! អត់ស្គាល់ផង!

ខ៖ អានីស្មាមួយថ្ងៃនោះហ្នឹង។

ក៖ អូ!

ខ៖ ហ្នឹងហើយ កូនចៅតាម៉ៅហ្នឹងហើយ។

ក៖ ចឹងតា នាមត្រកូលម្តាយរបស់តាវិញ?

ខ៖ ហាស!

ក៖ តើម៉ាតាមានឈ្មោះអ្វី?

ខ៖ យាយសួស!

ក៖ ដាក់ត្រកូលអោយគាត់ផងឈ្មោះអ្វី?

ខ៖ គាត់ ឃាវ!

ក៖ ឃាវ សួស!

ខ៖ ឃាវ សួស!

ក៖ ចាស!

ខ៖ អើ!

ក៖ កាលគាត់ស្លាប់ដោយមូលហេតុអ្វីដែរកាលនុង?

ខ៖ ចាស់! កាលនុងគាត់៨២អីហើយ។

ក៖ អូ!

ខ៖ គាត់ខូចក្រោយតានោះទេ តាបានតែ៦០។

ក៖ ចាស គាត់មានសញ្ជាតិខ្មែរដែរហ៎?

ខ៖ ហ្នឹងហើយសញ្ជាតិខ្មែរដីគាត់ហ្នឹងណា!

ក៖ ចឹងហ៎!

ខ៖ ផ្ទះគាត់ហើយដីភូមិអីហ្នឹង។

ក៖ អូចាស!

ខ៖ ផ្ទះជីដូននេះ!

ក៖ ជាប់គ្នា!

ខ៖ អឺ!

ក៖ អូ! ចឹងហើយទៅគាត់មុខរបររបស់គាត់ធ្វើអ្វីដែរ?

ខ៖ គាត់គ្មានស្អីនោះទេ គាត់មានតែស្រែនិងចំការនុងចឹងដូចតែគ្នាចឹងនោះទេ គ្មានធ្វើអីនោះទេ គ្មានលក់ដូរអីនោះទេ។

ក៖ ចឹងអីកន្លែងរបស់គាត់នៅព្រំប្រទល់ ជាប់គ្នានុង?

ខ៖ អាទីកន្លែងហ្នឹងហើយ!

ក៖ ចាស! ហើយចុះបងប្អូនខាងម្តាយបង្កើតៗហ្នឹងគាត់ឈ្មោះអ្វីគេ?

ខ៖ បងប្អូនគាត់បង្កើតៗហេស?

ក៖ ចាសបងទី១គាត់ឈ្មោះអី?

ខ៖ បងទី១តាផួងនេះ។

ក៖ តាផួង!

ក៖ អើ! ចុះទី២?

ខ​៖ ទី២តាមួងនេះ!

ក៖ តាមួង! ចុះទី៣?

ខ​៖ ទី៣គាត់! យាយសួសហ្នឹងណា។

ក៖ ចាស!ទី៤?

ខ៖ ដល់ទី៤យាយសយ កូនពៅ។

ក៖ អូ!

ខ៖ តែប៉ុណ្ណឹងនោះទេ! កូនតិចដែរចាស់ៗកាលពីដើមនោះ ៣ទៅ៤នាក់។

ក៖ ហើយមកដល់តា កាលពីនៅក្មេងតាមានបានចូលរៀនដេស?

ខ៖ រៀន

ក៖ ចាស តាបញ្ចប់ការសិក្សា ត្រឹមថ្នាក់ទីប៉ុន្នាន?

ខ៖ រៀនបានត្រឹមថ្នាក់ទី២នុង!ក៏ប៉ុន្តែទី២កាលនៅក្នុងជំនាន់នុងបារាំងឡើងរ៉ូ ណាកុំនិយាយលេងណា។

ក៖ ចឹងតាចេះភាសាបរទេស បារាំងហ៎?

ខ៖ អើ! តែមកដល់ពេលឥឡូវនេះភ្លេចអស់ទៅហើយ។

ក៖ ចឹងឥឡូវនេះភ្លេចហើយតែនៅពេលតារៀនចេះរ៉ូហ៎?

ខ៖ ចេះរ៉ូ អស់ណា មើលបារាំងមើលដាច់! គ្រូយ៉ុននេះ កាលពីបារាំងគាត់បានបង្រៀនណា។

ក៖ ចាស! ខ្លាំងណាស់គ្រូនុង!

ខ៖ បានរៀននៅពាមក្នុង ជាមួយនឹងតាកុយអីនុង។រៀនជាមួយនឹងគ្នាហ្នឹង!

ក៖ ហ្នឹងហើយ!តាក៏ប៉ុន្តែនៅកាលនុងគេរតាប់ត្រឹមថ្នាក់ទី១ ស្មើទី១២។

ខ៖ អឺ ត្រឹមថ្នាក់តី៤អាចធ្វើគ្រូបានហើយណា!

ក៖ ចាស!

ខ៖ ត្រឹមថ្នាក់ទី៤ជាប់ ឌឺផ្លូម ប្រលងឌឺផ្លូមហើយណា ទី៤កាលពីដើមណា។

ក៖ ថ្នាក់ទី១២ស្មើនឹងថ្នាក់ទី១ឥឡូវហ្នឹងហេសតា?

ខ៖ អើ!

ក៖ ចាសចឹងតារៀនបានច្រើន!

ខ៖ អូ ថ្នាក់ទី២កាលនៅជំនាន់នុងមើលដាច់រ៉ូ ព្រោះបារាំងរៀនតាំងពីថ្នាក់កុមារដ្ឋានឡើង។

ក៖ ចាស! អូ រួចទៅតា...

ខ៖ ដល់ពេលថ្នាក់កុមារដ្ឋាន រៀនចាប់ពី អ៊ីអុយហើយ រៀនថ្នាក់អ៊ីអុយជាមួយតែម្តង មកប្រកបហែងចឹងមកតែម្តង! បានដល់ចប់១២ថ្នាក់ដាក់មករ៉ូហែង នៅលើក្តាឃៀន។

ក៖ តាចឹងកាលនុងរៀនបានត្រឹមថ្នាក់កុមារដា្ឋនហេស?

ខ៖ ហ្នឹងហើយរៀនបានថ្នាក់កុមារដា្ឋន។

ក៖ តាតើមូលហេតុអ្វីតារៀនមិនអោយចប់?

ខ៖ ដល់ពេលឈប់ទៅខ្ញុំក៏ទៅបួសទៅ!

ក៖​ចង់តាបួសបាន...

ខ៖ បួសបាន២ព្រះវស្សាហ្នឹងគេដែរ បានសឹកមកវិញហើយរកគ្រួសារទៅ។

ក៖ អូ! ចឹង! តាកាលពីបានរៀបអាពាហ៏ពិពាហ៏បាននៅអាយុប៉ុន្នាន?

ខ៖ អាយុ១៧!

ក៖ ១៧!

ខ៖ អេស! ១៨ហើយហេស?(សួរលោកយាយ!)

គ៖ ១៨!

ខ៖ ១៨! ព្រោះកាលនុងស្រករគ្នា! ហាសៗៗ

ក៖ ចឹងតាហើយនិងយាយហ្នឹងអាយុស្រករគ្នា!

ខ៖ ស្រករគ្នា!
គ៖ ហើយឆ្នាំរោង ដូចគ្នាទៀត!

ក៖ ចាស!

គ៖ ក្រក៏ក្រ មានក៏មាន!

ក៖ ពេលតាបានរៀបអាពាហ៏ពិពាហ៏ជាមួយយាយតើតាបានប្រគាប់ថ្លៃទឹកដោះយាយបានប៉ុន្នានដែរនៅពេលកាលនុង?

ខ៖ បានប៉ុន្នាននោះទេ ប្រហែលជាបាន៥ជីអីនុង ហាសៗ!

ក៖ ៥ជីចឹងបានច្រើន!

ខ៖ ហាសៗ

គ៖ បាន៥ជី ហើយនិងលុយបាន៣០០០។

ក៖ លុយ៣០០០ទៀតហ៎!

គ៖ ហ្នឹងហើយ!

ខ៖ ភ្លេចហើយ!

ក៖ ហើយដល់តា បានដូចថា បានជូនថ្លៃទឹកដោះអោយដល់យាយចឹងអីចឹងរួចរាល់ទៅ ដល់ពេលថ្ងៃពិធីការហ្នឹង តើមានជួលអ្វីមកលេងនៅក្នុងពិធីហ្នឹងដេស?

ខ៖ មានតែពិធីខ្មែរហ្នឹងនោះទេ កាលពីដើមនោះ មិនមែនដូចជាត្រូវស៊ីស្ពកអីដូចជានៅពេលឥឡូវនេះ ស្ពកគេឡើងវែងៗនែក។

ក៖ ហើយម៉ាស្ពកនុងតើមានគ្នាប៉ុន្នាននាក់?

ខ៖​ម៉ាស្ពកនុងនែក! ៧ទៅ៨នាក់ៗ អង្គុយទៅ នាំគ្នាស៊ីទៅ វាមានទៅតុ មានទៅអីឯណាដូចជាយើងនៅពេលសម័យឥឡូវ កាលជំនាន់នុងហ៎! មានសម្លគីរី សម្លម្ជូរអីឡើងសព្វ ហាស!ៗ។

គ៖ ហេស! មិនមានសម្លគីរីឯ៑ណានោះទេ!

ខ៖ អឹម! និយាយមិនស្លគីរីអីម៉េចការនោះមិនស្លគីរីហ្នឹងហើយធំជាងគេបំផុតនុងហើយ និយាយកុំច្រលំ។

គ៖ មានសាច់ជ្រូកអីគេកាប់ផ្ទាប់អីដែរណា!

ខ៖ លេខ១ហើយកាលនុងសម្លគីរីគ្មានអីនោះទេ ហាសៗ!

គ៖ ឃើញមានត្រសក់អីដែរ!

ខ៖ អើ!សំរាប់ច្រលក់អីហ្នឹងចឹងទៅ!

ក៖ អូ..

ខ៖ ចុះជំនាន់ដើមសម្លគីរីនុងលេខ១ហើយសម្លនុងណា ។

ក៖ ចាស!

ខ៖ សម្ល ស្ពកយើងគេហៅថាសម្លស្ពក!

ក៖ ចាស!

ខ៖ ស្ពកនុង ប្រហែលជាប្រវែងនេះ ប្រហែលជាប្រវែងនេះ។

ក៖ ចាសហើយនាំគ្នាមកអង្គុយ បទជើងនៅលើកន្ទេល ហើយនាំគ្នាពិសារទៅ?

ខ៖ អើ!ហ្នឹងហើយ អង្គុយនៅលើកន្ទេលនុងហើយដាក់រាបចឹងទៅមានតុ មានអីឯណា។

ក៖ រួចបង្អែម?

ខ៖ អឺ! បង្អែម យើងវេចទៅ ដោយខ្លួនយើងនឹងមាននំបទ មាននំគមនុង មានអន្សំអីនុង គ្មានស្អីនោះទេ។

ក៖ ចឹង!

ខ៖ ហឹម កាលនៅកាលពីជំនាន់កាលពីដើមនោះ

ក៖ ដល់ពេលតាបានរៀបការហើយតាបាននៅជាមួយនឹងឪពុកម្តាយរហូត តែម្តងហ៎?

ខ៖ ហ្នឹងហើយតានៅជាមួយនឹងគាត់មករហូត។

ក៖ ហឹម!

ខ៖ នេះ គឺកូនកំព្រាតើ!

ក៖ ខាងយាយកូនកំព្រា?

ខ៖ កូនកំព្រានោះទេ ម្តាយងាប់តាំងពីនៅតូចម៉េច ហើយមកនៅជាមួយនឹងជីដូន។

ក៖ ចឹងគាត់នៅម្នាក់ឯកូនទោល!

ខ៖ អើ! ហើយដល់ពេលជីដូននុងគាត់ចាស់ទៅ ដល់ខ្ញុំទៅដណ្តឹងគាត់យកមកនុង គាត់ក៏បានមកហ្នឹងមក។

ក៖ ហឹម!

ខ៖ ក៏ប៉ុន្តែកូនគឺនៅឯណោះ!

ក៖ ចឹងកេរ្តិ៏ដំណេលខាងតានោះទេ?

ខ៖ ហ្នឹងហើយៗ

ក៖ តាចឹងដល់ពេលរៀបការរួចទៅក៏បាននៅជាមួយនឹងឪពុកម្តាយរហូត!

ខ៖ នៅជាមួយនឹងគាត់រហូត!!រកស៊ីចឹងទៅ គាត់អោយរកស៊ីបែកទៅបាន១ឆ្នាំអីចឹងទៅ គាត់បានអោយបែករកដោយខ្លួនចឹងទៅ ក៏ប៉ុន្តែបាយយើងស៊ីមួយចឹងទៅណា។

ក៖ ចាស!

ខ៖ តែថាបែករកទៅ ចែកដី ដូចថានៅកន្លែងណាមួយដុំអោយធ្វើចឹងទៅ ហើយដល់ពេលណាយើងរកទៅជួលអោយគេខ្លះអីចឹង យកមកផ្សំគ្នាចឹងទៅ គាត់នោះក៏ដីតិចដែរ តាយើងហ្នឹងណា។

ក៖ ចាស!

ខ៖ គាត់ចែកនៅកន្លែងណាមួយដុំអីអោយចឹងទៅ យើងក៏រកជួលគេផ្សំទៀតទៅ ចេះតែបានទៅ រីកទៅ បានម្តងបន្តិចៗទៅ បានទិញដី​ ទិញធ្លី យើងនៅទិញកាលនុងនៅបានច្រើនណាស់ណា ប៉ុន្តែអាពតវាយកទៅអស់ហើយ។

ក៖ ចុះនៅកាលនុងមានប៉ុន្នានហិតាកាលសរុប កាលតាទិញបញ្ជូលទៀត?

ខ៖ អូ! កាលនៅពេលជំនាន់នុង គឺខ្ញុំបានដីមកច្រើនដែរនុង។ ដីចំការស្មាតែនង្គល១នោះធ្វើវាមិនរួចនោះទេណា។

ក៖ ហឹម! រួចដីស្រែរបស់ខ្ញុំ ខាងអន្លុងស្រែនោះឡើង៣ ទៅ១៣ ដឹកថ្លៃស្រូវនោះទៀត ក៏ប៉ុន្តែមានអី ដល់ពេលអាពតមក វាបានដកយកទៅអស់រលីងគ្មានសល់នោះទេ អត់មានបានអី។

គ៖ ដីនៅអូសកណ្តុរអី!

ខ៖ ដីនៅអូសកណ្តុរនេះម៉ា ខាងកើតស្ពានហ្នឹងណា ចុះមករហូត បឹងត្រាវនេះសុតតែជាដីរបស់ខ្ញុំនេះនោះទេ ជាភូមិរបស់ខ្ញុំសព្វថ្ងៃហ្នឹងណា។

ក៖ អូ!

ខ៖ ដែលជាដីខាងឪពុករបស់ខ្ញុំនុងណា។

ក៖ ចឹងបានច្រើនហិចណាស់?

ខ៖ ច្រើនហិចណាស់! ដីម៉ាទួល បើសិនជាគិតទៅ វាចុះមកទល់នៅដីលោកយើងពីហ្នឹងទៅ មកទាល់នឹងបឹងត្រាវ មកខាងនេះ ។

ក៖ មកទាល់គ្នា!

ខ៖ ទាល់គ្នា!

ក៖ រួចតាកាលនុងធ្វើស្រែ គឺបានទិន្នផលច្រើនហេសតា?

ខ៖ អឺ! ធ្វើនុងក៏ធ្វើទៅបានគ្រែដែរ វាបាន...មិនបានជានេះនោះទេ ហើយលក់ដូរក៏មិនច្រើននោះដែរស៊ីវាមិនអស់នោះទេណា វាបាន ...វាមិនច្រើននោះទេ! ហាសៗ។

ក៖ ចឹងតាកាលធ្វើស្រែនុង បើសិនជាធៀបមកពេលឥឡូវ តើខុសគ្នាយ៉ាងម៉េចដែរតា?

ខ៖ ស្រែម៉ាជំនាន់នុងហេស? ស្រែកាល១ជំនាន់នុង យើងធ្វើតែច្រូតនៅនឹងដៃ ដកតែនឹងជើងនុង ហើយវ៉ៃនៅកន្លែងណា វ៉ៃអីនឹងតែជើងហ្នឹង មិនដូចជានៅពេលឥឡូវគេច្រូតម៉ាស៊ីនអីឯណា? បែនឯណាស្រគៀលជើងនេះចំតែម៉ែហើយ!

ក៖ ចឹងការភ្ជួររាស់ នៅកាលនុងគេហៅ ស្អីគេខ្លះតា ដូចជាគេមានអី? ភ្ជួរមានគេហៅនង្គលចឹងហេស?

ខ៖ មាននង្គល មានរនាស់ស្រែ មានរនាស់ចំការអីចឹងដែរណា មិនមែនជារនាស់ស្រែទេ គឺរនាស់ចំការ ដែលយើងមានរនាស់ធ្មេញវែងៗដែរចឹងណា អាហ្នឹងយើងធ្វើចំការ។

ក៖ អូ!

ខ៖ ហើយមកដល់ពេលខ្ញុំនេះ វាធ្វើតែស្រែនោះទេ គឺស្រែក៏ធ្វើ ដីចំការនេះក៏ធ្វើ ហើយដល់ខែស្រែឡើងទៅស្រែ នៅអូសកណ្តុរនុងទៅ នៅឯខាងតាចាបនុងទៅ ២កន្លែង។

ក៖ ចាសដល់ពេលធ្វើចំការនៅរាំងទេរ?

ខ៖ អឺ! ដល់ពេលចំការនៅឯនេះទៅ អើ។

ក៖ ចឹងតា...

ខ៖ ខែចំការធ្វើចំការ ខែស្រែធ្វើស្រែទៅ ។

ក៖ សំភារៈតា ដែលធ្វើស្រែគឺមានសំភារៈ?

ខ៖ សំភារៈរនាស់ដែក រនាស់ឈើ អឹមបើសិនជារាប់នោះច្រើនណាស់ ហាសៗ។

ក៖ ខ្ញុំបានស្គាល់តែតាប្រាប់នុង មានដល់ទៅ២ប្រភេទទៀត!

ខ៖​អឺ!មាន២ប្រភេទទៀតរនាស់នោះ រនាស់ដែកគេសំរាប់រាស់ស្មៅនោះគឺ១ទៅ ។

ក៖​ចឹងរនាស់នុងសំរាប់សំអាតស្មៅអាដែកនុងហេស?

ខ៖ អើ!ហ្នឹងហើយ! សំរាប់រាស់យកស្មៅដំបូង!

ក៖ អូ!

ខ៖ ហើយដល់ពេលយើងរាស់ហើយយើងភ្ជួរ ដល់ពេលយើងភ្ជួររួចយើងយករនាស់ ចាក់មួយចាក់ទៀត រនាស់ចាក់ៗ បើសិនជាបំបែកអោយល្អិតៗ បានរនាស់ខ្វាលយើងយកមកខ្វាលម្លើងបង្ហើបឡើង! ដល់ពែលបង្ហើបឡើងមកបាន អោយវាឡើងដីដុំឡើងបានចាក់វាបំបែកទៀត។

ក៖ ចឹងអោយវាម៉ត់!

ខ៖ អឺ! ហើយដល់ពេលគេដាំនោះគឺគេច្រួយហើយ បានភ្ជួរ១សារទៀត!

ក៖ អូ!

ខ៖ វាច្រើនលើកណាស់ណា ទំរាំតែបានដីបាន១កន្លែងៗនុងណា។

ក៖ អូចឹងមិនមែនតែថាបានរាស់មួយដងៗនោះគឺសម្រេចនោះទេតា?

ខ៖ មិនមែននោះទេ!ច្រើនមុខណាស់ ហើយបើសិនជាតារនាស់ស្រែមានអាយើងរាស់ យកស្មៅយើងនោះដំបូងនុងទៅ យើងភ្ជួរទៅ ដល់ពេលយើងភ្ជួរនោះទៅគឺយើងបានយកមុខរនាស់អាបណ្តោយរាស់ បញ្ជេបវាបន្តិចទៀតបានគេស្ទុងវាកើត។

ក៖ អូចឹងតា!

ខ៖ វាច្រើ​នមុខច្រើនណាស់បានអូសវាកើត!

ក៖ ចឹងកំលាំងអូសទាញ នោះមានតែគោ?

ខ៖ មានតែគោនោះទេ គ្មានស្អីនោះទេ គ្មានក្របីអីនឹងគេនោះទេ ប្រើតែគោនោះទេ។

ក៖ ចាស!ចឹងទៅ សំរាប់ដឹងជញ្ជូននោះតាមានដូចជា?

ខ៖ មានរទេះនុង!

ក៖ រទេះគោនុង?

ខ៖ ហ្នឹងហើយរទេះគោនុងដឹកទៅ!

ក៖ ចឹងរទេះនុងមាន២ប្រភេទដែរ?

ខ៖ រទេះនុងមាន២ប្រភេទដែរ។

ក៖ចឹងគេហៅស្អីខ្លះ?

ខ៖ អា១គេហៅរទេះកាច ហើយអា១ទៀតគេហៅអារទេះសំឡី ។

ក៖ ចឹងអារទេះសំឡីនុង អានុងសំរាប់ដឹកអី?

ខ៖ វាមានប្រែកវានេះ...(លោកតាចង្អុលអោយមើល នេះៗៗ)។

ក៖ អូព្រែកសងខាងចឹងគេហៅរទេះសំឡី?

ខ៖ អឺ! អាហ្នឹងគេហៅរទេះសំឡី។

ក៖ ហើយរទេះកាច?

ខ៖ បើរទេះកាច វាគ្មានព្រែកនោះទេ វាមានតែដុំនុង វាកំវុត ។

ក៖ ចឹងអត់មានកង់នោះទេ!

ខ៖ មានកង់ ក៏ប៉ុន្តែគេដោត កន្លះភ្លៅណា កុំអោយវារបួតកង់នុងណា។

ក៖ ចឹងផ្លូវរបស់វានោះគឺតូច ខ្លី?

ខ៖ អើ! តែវាធំ!

ក៖ តែវាខ្លីហើយអត់វែងនោះទេ?

ខ៖ គេមានកន្លះគេសក កុំអោយកង់នោះវារបូតចេញ។

ក៖ ចាសៗ!

ខ៖ ហើយបើសិនជារទេះសំឡី វាមានព្រែកចឹងវាទប់ ។

ក៖ ចាស!

ខ៖ អើ! អឹម! ហើយចឹងបើសិនជាត្រឹមប្រដាប់ប្រើ នោះខ្ញុំគ្មានខ្វះទេ ប្រដាប់ប្រើច្រើនមុខណាស់។

ក៖ អឺម!

គ៖ ហើយមើលរទេះនេះចង់រកលក់ទៀត!

ខ៖ ហើយហ្នឹងគិតថាចង់លក់ហើយ!

ក៖ ហែស! កុំលក់តាទុកគ្រាន់កេរ្តិ៏ដំណែលអោយកូនចៅសារក្រោយ អោយដឹងសំភារៈរបស់តា!

ខ៖ ហេស! តាខន នេះចង់រកយកទៅទុកដាក់នៅវត្តជាវត្តបុរាណ!

ក៖ ហ្នឹងហើយ!

ខ៖​ តែអញថា ទេអត់នោះទេ ហាសៗ!

ក៖ គេដើររកទិញតើ!ចាស!

ខ៖ ល្អណាស់ណា!

ក៖ មើលនៅស្អាតចេស! មើលក្បាច់មានអីនៅស្អាតល្អណាស់! ឈើល្អ!

ខ៖ មើលគ្រាន់តែមីមួយនេះទិញមកម៉ាលាន ជាងទៅហើយគ្រាន់តែខ្ទះវានុងណា។

ក៖ មើលបើសិនជាស្អាតចឹងអីហើយ តើឈើស្អីគេស្អាតដ៏ហើយតា!

ខ៖ ឈើសង្គ្រាំ

ក៖ តាធ្វើខ្លួនឯងឬក៏ទិញពីគេ?

ខ៖ អត់នោះទេ! ជួលគេធ្វើនោះទេ!

ក៖ ប៉ុន្តែបានសុតតែប្រភេទឈើល្អៗ!

គ៖ ៥ជីណា!

ខ៖ អាកង់នោះក៏សង្គ្រាំ ហើយអានេះអីសុតតែសង្គ្រាំ គឺសង្គ្រាំទាំងអស់។

ក៖ ចឹងរទេះ១ហ្នឹងតានៅចាំហ៎?

ខ៖ ២លានណា!! ថ្លៃណាស់ណា! ហាសៗ

គ៖ ហាសៗ

ខ៖ មិនមែនថោកនោះទេ! តែដល់ពេលឥឡូវលក់...

ក៖ ២លានតាំងពីលុយមុនម៉េស!លុយកាលនៅជំនាន់ពីដើមនុង?

ខ៖ អឺ! តាំងពីពេលលុយពីជំនាន់ដើមមកម្ល៉េះណា។

គ៖ លុយកាលជំនាន់ដើមមិនមែនលុយឥឡូវ។

ក៖ អូ...

ខ៖ គ្រាន់តែខ្ទះវានុង១លានណា គ្រាន់តែទិញយកមកធ្វើនុងណា! ហើយរួចមកដល់ពេលឥឡូវលក់តែ១លាននោះគ្មានពីណាគេទិញផង។

ក៖ កុំ! កុំទិញគេទុកអោយចៅមើលជំនាន់ក្រោយទៀតតា!

ខ៖ ទេ!

គ៖ ទុកទៅវាឆ្អៀតនៅក្រោមផ្ទះនេះ!

ក៖ មិនអីនោះទេ ដាក់ចឹងទៅ ទុកគ្រាន់តាំងចឹងអោយកូនចៅមើល។

គ៖ មានកូនចៅឯណា!

ខ៖ យាយខននេះថា! ហែស!តាលក់អោយខ្ញុំមកយកទៅដាក់នៅក្នុងវត្ត ហាសៗ គ្រាន់តាំង ដល់ចឹងអញថា ខ្ចិលណាស់! យកលក់នោះថោកណាស់។

ក៖ ចាស! ចឹងតាប្រកបមុខរ​បរធ្វើស្រែមករហូត?

ខ៖ ធ្វើកសិកម្មនុងណា!

ក៖ តាំងពីរៀបអាពាហ៏ពិពាហ៏មករហូត!!

ខ៖ មករហូត!

ក៖ មកដល់តាអាយុប៉ុន្នានតាឈប់ធ្វើស្រែចំការនុង?

ខ៖ បានធ្វើធ្នួសមកក្រោយហ្នឹងណា!

ក៖ ចឹងហេសតា​ចឹងតាអាយុប៉ុន្នាន?

ខ៖ បានបួនទៅដប់ឆ្នាំអីដែរនុងណាកាលនុង។

ក៖ ចាសធ្វើបានយូរដែរ!

ខ៖ ធ្វើតាំងពីអាយុបាន៣៥ម៉េច! ធ្វើហ្នឹងបានយូរឆ្នាំដែរ ជាមួយនឹងតាកុយនុងណា។

ក៖ ធ្វើធ្នួសនុងហេសតា?

ខ៖ អើ! ធ្វើធ្នួសនុង!

ក៖ ចឹងតាបានធ្វើអាជីវៈកម្មធ្នួលនៅអាយុប៉ុន្នាន?

ខ៖ នៅអាយុ៣៥!

ក៖ ៣៥!

ខ៖​ហ្នឹងហើយ!

ក៖ កាលនុងប៉ែតប៉ុន្នានធ្វើ ចាប់ពីប៉ែតបី ប៉ែតពីរ ប៉ែតប្រាំងអី?

ខ៖ មិនដឹងជាប៉ុន្នានទេ បើមិនចាំដែរ។

ក៖ បើសិនជាប៉ារបស់ខ្ញុំបានមកធ្វើឆ្នាំ៨៣។

ខ៖ អើ! ហ្នឹងហើយ ធ្វើនៅថ្ងៃចុះជាមួយនឹងគ្នា ជាដំបូងអើយនុង តាំងពីប្រវាស់ជាមួយរដ្ឋដំបូងជាមួយនឹងតាថៅ។

ក៖ ចាសចឹងថាប្រហែលជាឆ្នាំ៨២អីនុង ចាប់ផ្តើម!

ខ៖ អើ!នុងហើយ​ថាវាប្រចាំឪពុកឯងម៉េចនោះវាចុងហើយ។

ក៖ ចឹងហ៎តា!

ខ៖ បើសិនជាឈប់នោះក៏ឈប់ជាមួយនឹងគ្នាដែរ។

ក៖ កាលនុងប៉ាខ្ញុំដាច់ពីអាពតមកនៅឆ្នាំ៧៩!

ខ៖ អើ!

ក៖ ដល់ពេល៧៩នុងយើងបានធ្វើស្រែជាមួយនឹងរដ្ឋ!

ខ៖ អើ! បានចាប់ផ្តើមឡើង ជាមួយនឹងតាថៅអីនុងណា។

ក៖ អូ! ចឹងធ្វើតាំងពីប៉ែត...

ខ៖ តាំងពីប្រវាស់ជាមួយនឹងរដ្ឋអីមកម្ល៉េះ!

ក៖ ចឹងបានតាំងពី៨១អីមកហើយចឹងហ៎!

ខ៖ អើ! តាំងពីនុងមកណា!

ក៖ បានរួចបានជាប៉ារបស់ខ្ញុំឈប់តាឈប់ដែរហ៎?

ខ៖ ឈប់ទាំងអស់គ្នានុងណា!

ក៖ អូ! ចឹងធ្វើបានយូរឆ្នាំដែរហ៎!

ខ៖ ហែស! ដូចជាអញនៅបន្ទាប់ចេកមកទៀតណា តែមកអាចេកអីឈប់ហើយ។

ក៖ ចាសប៉ាខ្ញុំក៏ឈប់ហើយ!

ខ៖ អើបានមកអញបានមកបន្ទាប់តាកុយមក អាហ៊ុចសារក្រោយនេះនោះទេ ព្រោះអីវាចេះតែមកអង្វរឯងថា តាឯងចាំជួយដល់ខ្ញុំ១វគ្គទៀតកុំអាលឈប់ បើសិនជាចឹងចាំអញជួយ អញនឹងនៅជួយហែង១វគ្គទៀត ដល់ពេលបានជួយបាន១វគ្គទៀតនុង អញថា អញឈប់ហើយ ៗ អញឈប់ធ្វើហើយ រឿងធ្នួស ក៏ឈប់ទៅ ដល់ហើយមានគេសារក្រោយនោះ គឺគេដាក់ទៅ ខាតលុងចុងរកតែម្តាយឪទៅ!!។

ក៖ ឥឡូវតានិយាយអំពីការធ្វើធ្នួសជាមួយនឹងប៉ារបស់ខ្ញុំ ដូចថាចាស់ៗជំនាន់ដើមណា!

ខ៖ ហ្នឹងហើយ!

ក៖ ដល់ពេលមកអត់ពីប៉ារបស់ខ្ញុំទៅ ដូចថាប៉ារបស់ខ្ញុំគាត់បានស្លាប់ទៅចឹងណាតា!

ខ៖ ហ្នឹងហើយ!

ក៖ ហើយដល់រួចទៅតានៅ ចាំតែធ្វើតាជាមួយនឹងក្មេងៗជំនាន់ក្រោយមក?

ខ៖ ហ្នឹងហើយបាននៅតបាន២ទៅ៣វគ្គទៀត!

ក៖ ចាសបាន២ទៅ៣វគ្គទៀត!

ខ៖ អើហើយឈប់ធ្វើអីហើយ!

ក៖ ហ្នឹងហើយចឹងតាធ្វើ ចាប់ផ្តើមធ្វើជាមួយនឹងប៉ារបស់ខ្ញុំ ជាមួយនឹងតាថៅ ជាមួយនឹងអីហ្នឹង កាលនុងសុខសប្បាយទេតា?

ខ៖ អើ! ជាមួយតាថេនអីនុង គឺសុខសប្បាយទេ។

ក៖ អត់អីទេ?

ខ៖ អត់អីទេ! ជំងឺអីក៏អត់មានអីដែរ។

ក៖ ក៏ប៉ុន្តែអត់មានរកម្មរកុសនៅក្នុងហ៊ុនជាមួយគ្នាគឺស្រួលនោះទេ?

ខ៖ ស្រួលនោះទេ! សំរាប់ផ្នែករបស់ខ្ញុំនេះគឺធ្វើខុសគេ! គេអោយខ្ញុំនេះខាងសិប្បកម្ម ធ្វើទូក ធ្វើសាបអីស្រាចតែនៅលើខ្ញុំទាំងអស់។

ក៖ អូ! ចឹងតាជំនាញខាងហ្នឹង?

ខ៖ ហ្នឹងហើយជំនាញខាងហ្នឹងគេអត់អោយទៅវ៉ៃធ្នួស គេអត់អោយទៅគាលត្រីអីហ្នឹងគេនោះទេ។

ក៖ អូ...ចេះធ្វើ!

ខ៖ មានទូកប្រហែលជាប៉ុន្នាននុងគឺខ្ញុំធ្វើទាំងអស់។

ក៖ អឹម!

ខ៖ គិតមើល ពកបិតហើយឡើងធំៗ!

ក៖ ចាស! ដឹកសរសអីនុងយកទៅ !

ខ៖ អើ!ហ្នឹងហើយ ដៃរបស់ខ្ញុំនុងនោះទេ ជាអ្នកធ្វើ២នាក់អាផន ដែលនៅសព្វថ្ងៃហ្នឹងមានតែ២ហ្នឹង។

ក៖ ខ្ញុំអត់ដឹងស្មានតែគេទិញទូកដូចជាពេលសព្វថ្ងៃនេះហ្នឹង!

ខ៖ អត់នោះទេ! ទូកនុង! អើទូកហ្នឹងទិញមកយកមកស្រាប់មែន តែយើងយកមកពកបិត ជួសជួល អាណាបាក់ពុកអីយើងចេះ ជួសបន្ថែមនោះ។

ក៖ ចាស!

ខ៖ រួចទូកិ១២លើកខ្ញុំទាំងអស់គិតទៅមើល ទាំងធំទាំងតូច អាល្វាំងអីក៏តែឯង។

ក៖ ចាស!

ខ៖ គ្រាន់តែពក បិត ហើយដល់ម៉ោងធ្វើអាសាបនោះហើយ វាម្នាក់វ៉ៃធ្នួស ហើយឯងធ្វើសាប

អើ! ដល់ពេលធ្វើសាបរួចទៅ គេអោយធ្វើនៅជង្រុកស្រូវនៅចាំនៅលើគុតអី ធ្វើបញ្ចីអី បុងស្រូវអី គេយើង! អញមិនដែរសូវបានទៅគាល ត្រីនៅឯសាបអីនឹងគេនោះទេ នៅតែលើគោកនោះទេ ធ្វើសាប ធ្វើផែ អោយគេលក់រួចជាស្រាច គេអោយឯងឡើងមកកាំជណ្តើរនៅជង្រុកស្រូវតែម្តង។

ក៖ ចាស

ខ៖ អឹម! ឯតាកុយនេះគេនៅកាន់បញ្ជីខាងក្នុងជាមួយ...

ក៖ ខាងគណៈនី!

ខ៖ អឺ!ខាងបញ្ជី១០០ចឹងទៅ!

ក៖ ចាស!

ខ៖ អឺ!វាចឹង!

ក៖ អូ!

ខ៖ ហើយអញនេះខាងជង្រុកស្រូវ បានស្រូវប៉ុន្នានគិតបញ្ជីទៅ គឺផុត១ខ្នើត ធ្វើបញ្ជី ចែកគ្នា១ដង។

ក៖ ហឹម!

ខ៖ ហើយទៅមើលបានប៉ុន្នានតោនម្នាក់ យើង៣៥នាក់​កាល១ជំនាន់នុងណា!

ក៖ ចាស!

ខ៖ អឺស! ៣៣នាក់ដំបូង!(លោកតាចង់និយាយថា៣៣នាក់។)

ក ៖ ចាស!

ខ៖ អឹម ធ្វើបញ្ជីទៅ ក៏ចែកគ្នាទៅបានប៉ុន្នានតោននៅក្នុង១នាក់ ហើយនៅក្នុងបញ្ជីយើងនោះគឺដឹងហើយចូលទៅស្រូវបានប៉ុន្នានតោនអីប៉ុន្នានតោន។

ក៖ ចែក!

ខ៖ និយាយថាកាលពីដើមណា ជង្រុកនៅម៉ាលើទួលនុងណា តែ៣យប់ ៣ថ្ងៃគឺនិយាយថាពីកើបដំបូល លក់គឺទល់ភ្លឺ ទល់អឺម!...

ក៖ អឹម ចឹងបើសិនជាយកស្រូវវិញ មិនដឹងជាយករកកន្លែងណាដាក់មិនបាននោះទេ ប៉ុន្តែយកលក់ខ្លះ!

ខ៖ អឹម បើសិនជាស្រូវកុំតែចែកគ្នានុង មិនដឹងរកកន្លែងណាមកដាក់ ព្រោះអីតែ១ខ្នើត នោះត្រូវចែកគ្នា១ដង។

ក៖ ចាស!

ខ៖ តែ១ខ្នើតនោះគឺចែកគ្នា១ដង!

ក៖ ហ៊ី!

គ៖ ហើយដល់ពេលឯងនេះក៏ឈប់ធ្វើស្រូវទៅ!

ខ៖ ឯងនេះក៏ឈប់ធ្វើស្រូវទៅ កាលនុងបានស្រូវនុងហើយស៊ីណា!

ក៖ ចឹងដីនុងជួលអោយគេទៅតា?

ខ៖ អឺ! ដីហ្នឹងយើងជួលអោយគេទៅ! អោយគេធ្វើទៅ ចឹងបានថា!។

ក៖ ដល់ពេលតា មើលអាយុប៉ុន្នានបានតាឈប់ធ្វើធ្នួសវិញ?

ខ៖ យីស! មិនដឹងជាប៉ុន្នាននោះទេ!

ក៖ ចឹងហ៎! ចឹងពេលតាឈប់ធ្វើធ្នួសវិញតា មកធ្វើស្រែហេស?

ខ៖ មកធ្វើដីវិញ! ធ្វើចំការវិញ! មកធ្វើនៅដីចំការ។

ក៖ អូ!

ខ៖ ធ្វើទៅមកដាំចំការអី ហើយនិងបានអង្កអីបានមកដល់សព្វថ្ងៃហ្នឹងទៅ។

ក៖ ចាស!ដល់ពេលចឹងតាកាលនៅធ្វើដីនុង ធ្វើស្រែចំការកាលនៅជំនាន់តានៅកាលពីក្មេងណា! តើមានប្រើជីមានប្រើអី?

ខ៖ អត់នោះទេ! គ្មាននោះទេ អត់មានប្រើជី អត់មានបានជាតិគីមីអីដូចជាគេនោះទេ គឺធ្វើតាមធម្មជាតិនៅនឹងដីនុងតែម្តង ហើយថាបើសិនជាប៉ះចំដីឯណាល្អនោះក៏ល្អទៅ ហើយបើសិនជាប៉ះចំដីឯណាអត់ល្អទៅក៏វាអន់ទៅចឹង។

ក៖ ហើយតាសត្វល្អិតអីមានល្អដែសកាលពីដើម?

ខ៖ អាហ្នឹងមាន អាហ្នឹងយើងមានថ្នាំបាញ់ដែរ។

ក៖ មានដែរ!

ខ៖ មានអាប្រភេទយើងធ្វើថ្នាំការតាបអីណា កាលនៅម៉ាជំនាន់នុងវាបានថ្នាំការតាបអីចឹងយើងបានទិញថ្នាំយកមកបាញ់វាទៅ។

ក៖ គេហៅប្រភេទថ្នាំអីគេនៅកាលនុង?

ខ៖ អានុងគេហៅ ប្រភេទថ្នាំ ដេតេនុងណា មិនដឹងជាស្អី ដែលជារាងម៉្សៅៗនុង។

ក៖ ខ្ញុំលឺប៉ាខ្ញុំប្រាប់ដែរតើ!

ខ៖ អាហ្នឹងដេតេណា ហ្នឹងហើយវាឈួលរត់ទៅ!

ក៖ អូ!

ខ៖ គ្មានអីដាក់បំពុលនោះទេ គ្មានទេ។

គ៖ ឥឡូវនេះបានដាក់នោះ!

ខ៖​ ឥឡូវនេះតែមិនស្រួលពុលមនុស្ស!

ក៖ ពុលមែននុងតាអើយ!

ខ៖ ហើយទៅពុលមានចេះពុលអីវា ធុំការពុលៗសត្វវារត់ទៅ។

ក៖ ចាស!

គ៖ ប៉ិនតែយើងមានទៅ...

ក៖ អឺ! បើជាប្រើជីគឺជាជីធម្មជាតិអាចម៏គោអីចឹង?

ខ៖ ប្រើជីអាដែង...

ក៖ លាមកសត្វនុង?

ខ​៖ ជីធម្មជាតិ! ចឹងទៅដាក់នៅ​ឯហ្នឹងទៅ!

ក៖ ហឹម!

ខ៖ មានដែរទៅមានជីបាវជីបេអីដូចជាគេលក់សព្វថ្ងៃនេះសព្វថ្ងៃនោះគឺគេគ្មាននោះទេ។

ក៖ ហើយចុះចំណែកឯទឹកភ្លៀងវិញតើយ៉ាងម៉េចដែរតា ទឹកភ្លៀងសំបូរដេស?

ខ៖ ហេស! បើសិនជាទឹកភ្លៀងសំបូរ! សំបូរដូចថារដូវ ណាត្រូវភ្លៀងនោះគឺភ្លៀងមក មិនដូចជាឥឡូវនេះវារាំងចោលស្រុកចឹងនោះទេ ហេសៗ! ឥឡូវនេះរាំងៗចង់ងាប់មនុស្ស។

ក៖ ចាស

ខ៖ អ៊ីនុងកាលពីដើមណា​កាលពីជំនាន់ដើមដូចភ្លៀង ដូចដឹងពេលដឹងរដូវណាស់ ដូចថានៅខែផល្គុនចឹងត្រូវថា ព្រោះល្ងរអីគឺថានៅរដូវភ្លៀងខែផល្គុនអីគឺចាប់ផ្តើមព្រោះល្ងរហើយ។

ក៖ ត្រូវទៅធ្វើទៅ!

ខ៖ បាទ!

ក៖ អត់មានថា...

ខ៖ អត់មានដ៏អីដូចចេត្រអីនុងអស់ហើយ ដល់ពេលពិសាខជេសអីគឺគេលែងព្រោះហើយ ដូចថាដីវាឆៅអស់ចឹងទៅណា។

ក៖ ចាស!

ខ៖ ដូចថាគេព្រោះ គេចាប់ភ្លៀងមកដំបូងនុងគឺគេបានចាប់ព្រោះហើយ គេព្រោះល្ងអីនុងដាំព្រោះដាំអីនុង។

ក៖ ចាស! ដល់ពេលចឹងទៅត្រូវទៅ ដុះមក!

ខ៖ អើ!

ក៖ ដល់ចឹងពេលវាមានផ្លែផ្កាចឹងទៅភ្លៀង?

ខ៖ អឺ! ភ្លៀងមកដូចជាមានពេលមានរដូវវាបានស្រួលណាស់ មិនដូចវាឥឡូវនេះនោះទេ។

ក៖ ចាស!ដល់ពេលនេះមិនស្រួលនោះទេ!

ខ៖ អើ! ដល់ពេលឥឡូវវាថា...

គ៖ ក្តៅណាស់មកដល់ពេលឥឡូវនេះនោះ! អញរកតែចេញវាមិនកើត។

ខ៖ បើសិនជានិយាយអោយដល់នោះទៅគឺថាយើងនេះវាអស់ព្រៃ ។

ក៖ អស់ព្រៃឈើចឹងនោះគឺត្រូវហើយតា ព្រោះឥឡូវនេះវាប្រែប្រួលអត់ទៀងទាត់នោះទេ វាប្រែប្រួល។

ខ៖ អើ!

ក៖ ចឹងបើសិនជារដូវប្រាំងនោះគឺវាប្រាំងចឹងហើយស្ងួត!

ខ៖ អើ!

ក៖ វាប្រែប្រួល!

ខ៖ វាប្រែប្រួលចឹងណា!

ក៖ បើសិនជាឆ្នាំទៅប្រាំងនិងវស្សាវាប្រែប្រួលច្រើន!

ខ៖ ហើយវាហួតហែងមែនទែនតែម្តងណា ហួតហែងនុងគឺថាវាមនុស្សចឹងជំងឺ កើតជំងឺ ហើយកើតជំងឺវាបង្កើតមកជារោគអីនុង។

ក៖ ចឹងវាជាជំងឺតែម្តងនុងចឹង! មានគ្រុនឈាម ទាំងចាស់ទាំងក្មេង!

ខ៖ អើទាំងចាស់ទាំងក្មេង !...

ក៖​ម៉ាលៗផ្ទះឡើង២ទៅ៣នាក់។

ខ៖ អើ! មានឡានសារ៉ែនគេនោះ !

ក៖ ហ្នឹងហើយតាមានឡើង២ទៅ៣នាក់ហើយតា!

ខ៖ អើនុងហើយ!ជំងឺទៅ!

ក៖ អើខ្ញុំគ្មានបានទៅដឹងនោះទេ !

ខ៖ និយាយទៅយើងចេះតែភ័យខ្លួនដែរនុងណាឆ្នាហ្នឹងណា។

ក៖ ចាស!

ខ៖ ក៏ប៉ុន្តែដូចថា តែឥឡូវបានភ្លៀងមកបានរាងធូទៅវិញហើយ។

ក៖ ចាស!

ខ៖ វារួចខ្លួនហើយ!

ក៖ ចាស! ហើយមកដល់ពេលឥឡូវ សូមតារំលឹកអំពីអតិតកាលពីនៅជំនាន់អាពតមកតា!

ខ៖ អើ!

ក៖ សូមតានិយាយអំពីជីវៈភាពរស់នៅក្នុងរបបនុងតើអឺ...នៅក្នុងរបបនុងគេអោយតាធ្វើអ្វីខ្លះការងារអី?

ខ៖ កាលនុងហ៎?

ក៖ ចាស!

ខ៖ បើសិនជានៅពេលកាលនុងគឺវាចេះ គឺនិយាយទៅគេអោយខ្ញុំធ្វើមុខព្រួញជាប្រធានមុខព្រួញខាងព្យួររាស់ ព្រោះអីខ្ញុំនេះវាជំនាញខាងភ្ជួររាស់នុង គឺជំនាញ់ធ្វើហើយ និងជំនាញ់ដាំ របស់ទៀត ដូចថាដីណា ត្រូវដាក់អី ដីណាត្រូវដាក់អី គឺខ្ញុំដាក់អត់ចេះខុស...

ក៖ អូចឹងប្រភេទ!...

ខ៖ អាណាដូច ដីនៅកន្លែងនេះត្រូវបាញ់ថ្នាំហេស ត្រូវដាំត្រសក់ហេស! ដីអីត្រូវដាំរបបអីដូចប៉េងបោះហេសយើងអាចដឹងដីចឹង ហើយគេបានអោយធ្វើជាប្រធានមុខព្រួញ។

ក៖ ចាសតាចេះមើល!

ខ៖ កាន់ គឺអ្នកកាន់នង្គ័លហើយនេះ គោ១នឹមខ្លួនឯង ដឹកនាំឡើង៤ទៅ១០នាក់ធ្វើការជាមួយ ។

ក៖ ចឹងនៅក្នុង១ថ្ងៃហ្នឹងភ្ជួររាស់ប៉ុន្នាន?

ខ៖​បើសិនជានៅក្នុង១ថ្ងៃហ្នឹង គឺថាទៅតាមនង្គ័លតិចនង្គ័លច្រើននោះទេ! បើសិនជានង្គ័យលទៅបាន៤ទៅ១០ទៅអាហ្នឹង ភ្ជួរបានច្រើនទៅ ហើយភ្ជួរនុងគឺរាប់ហិចតាអោយគេទៀតណានៅក្នុង១ថ្ងៃៗ គឺរាប់សុតតែគិតហិចតាជាងណា អ្នកឯងទៅធ្វើនុងមេនុងត្រូវតែ ចាំពេលល្ងាចឡើងគឺចាំវាស់ដីហើយ តើភ្ជួរបានប៉ុន្នាន ហើយអ្នកឯងធ្វើការនុងតើបានប៉ុន្នាន? រាយការណ៏អោយគេ ពេលឡើងទៅស៊ីបាយនុងត្រូវរាយការណ៏អោយគេនោះទៀត អាហ្នឹងបានវាបាន មិនមែនថាហេស! ពេលទៅស៊ីបាយអត់រាយការណ៏អោយគេបាននោះទេ អត់បានទេ។

ក៖ អូ!...

ខ៖ ហ្នឹង! ប៉ុណ្ណឹងបានរស់បាននុងណា! ហាសៗ!

ក៖ ចាស!

ខ៖ ធ្វើការ យើងធ្វើការបានច្រើន គឺបានល្អ ហើយអាកន្លែងហ្នឹងភរខ្លះអីខ្លះចឹងទៅ អោយតែថាទៅដល់នុងហើយហែងថាមិនដល់១ហិចតាក៏ថា១ហិចតាដែរ! ហាស!ៗ។

ក៖ បើសិនជាអាប្រធាននុងមិនមែនបានចុះមកចូលវាស់ឯណាណ៎?

ខ៖ មិនមែនចូលមកជាមួយនឹងយើងឯណា។

ក៖ ហ្នឹងហើយចឹងតាភរអីខ្លះចឹងទៅចឹងតា?

ខ៖ អើ!បើសិនជាយើងគ្មានគំនិតចឹងនោះងាប់! បើសិនជាអ្នកឯងធ្វើការបានតិចនោះងាប់។

ក៖ បើ់សិនជាត្រង់ផ្លូលនោះងាប់!

ខ៖ ងាប់! ចឹងហើយត្រូវភរខ្លះ!

ក៖ អូ! ចឹងតាភរណ៎តានេស?

ខ៖ ភរខ្លះហើយហែង! បើសិនជាមិនភរអត់មានរួចខ្លួននោះទេ។

ក៖ ចឹងតាដូចថា តាគ្រាប់គ្រង់ប្រធានគេហ្នឹង មានអ្នកខ្លះអត់ចេះភ្ជួរនោះ ហើយភ្ជួរអត់បានចឹង!

ខ៖ ហាក់! នេះធ្វើជាមួយនឹងគ្នានោះទេ! ដល់ពេលធ្វើសរុបទៅគឺថាយោងគ្នាណា ដូចថានៅក្នុង១ក្រុមហ្នឹង គេខ្លះអោយយើងដូចថាជាមេហ្នឹងត្រូវជាមេក្រុមហ្នឹង​ហើយគិតទៅថា តើក្នុង១ក្រុមហ្នឹងវាត្រូវបានប៉ុន្នាន? ១ហិចតាអីឬក៏ប៉ុន្នាននៅក្នុង១ថ្ងៃឬក៏កន្លះហិចតា? បើសិនជាដីវាពិបាកទៅវាបានតិចចឹងទៅ ហើយបើសិនជាដីវាស្រណុកសុខស្រួលចឹងទៅ វាបានច្រើនចឹងទៅ ហើយដល់ពេលល្ងាចឡើងគឺត្រូវទៅស៊ីបាយរាយការណ៏អោយគេនៅកន្លែងរោងបាយនុង! ថាបើអ្នកឯងមិននិយាយនោះអត់បាននោះទេ! ហើយដល់ពេលទៅរាយបើសិនជាយើងមិនចេះក្រលៃខ្លះនោះវាត្រូវងាប់! វាងាប់ដល់កូនចៅធ្វើជាមួយនឹងណា។

ក៖ អឹម!

ខ៖ អាខ្ចីនោះ យកមកយោងជាមួយនឹងអ្នកឧស្សាហ៏ ស្តាប់បានដេស?

ក៖ ចាស!

ខ៖ ចឹងហើយបានយោងគ្នាហើយបានរស់មកដល់សព្វថ្ងៃហ្នឹងទៅ។

ក៖ អូ!...

ខ៖ កុំអីត្រូវងាប់!

ក៖ ចឹងហ៎! ចឹងក្រុមដែលបានធ្វើការជាមួយនឹងតាអត់មានអ្នកណាដែលស្លាប់នោះទេ?

ខ៖ អត់មានទេ អត់មានអ្នកណាគេរបូត១នាក់នោះទេ! តែមានរបូត១ដែរ ខ្មោចតាច្រឹប ខ្មោចតាច្រឹបនុងអាហ្នឹងវាចេះ គេកាលនុងគឺគេអោយគាត់ចូលមកក្រុមភ្ជួរមានតែក៏ប៉ុន្តែវាគេហៅថា យួរកក់ៗអីគេនោះ អាដែង!!ក្រុមធ្វើការសំងាត់របស់គេ កាលនៅជំនាន់ប៉ុលពតនុងណា។

ក៖ កាលនុងគេហៅថា គេញសំងាត់!

ខ៖ អើ!គេហៅថាគេញសំងាត់អីគេនោះ! កាលម៉ាជំនាន់ៗ ដូចថាអស់ម៉ាវគ្គចឹងទៅ គេត្រូវគេចាប់យកទៅបាន១សារទៅ រួចដល់ពេលម៉ាកើតទៀតចឹងទៅ បានចូលថ្មីមក គេចាប់! ត្រូវៗ មានចូលថ្មីចឹងចាប់អ្នកចាស់ហើយ។ រួចទៅកាលនុងទៅភ្ជួរជាមួយនឹងខ្ញុំនៅឯនោះ ហើយខ្ញុំឡើងភ័យរញ័ខ្លួនព្រោះអីត្រូវគេចាប់ តាច្រឹប ខ្មោចតាច្រឹប យាយខុននុងណា ស្គាល់ដេស? នៅក្រោយខាងកើតនេះ។

ខ៖​អឹម!

ក៖ អើ!ហើយកាលនុងទៅភ្ជួរដីសណ្តែកហើយដល់ពេលខ្ញុំ...

គ៖ កាលនុងឪពុកក្មេកមីណាត!

ខ៖ ឪពុកក្មេកមីណាតអញហ្នឹងណា មីណាអាឆោមនុងណា! អើ! ស្រាប់តែអញនិយាយមើល! អូស!កាលនុងអញឡើងរឹងសក់ក្បាល។អញទៅភ្ជួរដីសណ្តែកនុង ដល់ពេលទៅភ្ជួរដីសណ្តែកនុងអ្នក! ដែលនៅល្ងាចឡើងបានគ្រាប់សណ្តែក បើកពីអានេះកូនយាយឡាយ អា!អាគាហេង! ចឹងអាគាហេងនុងវាជាអ្នកបើកផលភាយកគ្រាប់សណ្តែកអីនុងយកទៅព្រោះចឹងណា ដល់ពេល្ងាចយកទៅបើកនោះទៅស្រាប់តែអញនេះអាណិតវា ព្រោះអីយើងជាអ្នកភ្ជួរដីនោះដូចគ្នាយើងដាក់ស្ងោរទៅបានម៉ាបន្តិចៗទៅ គ្រាន់យើងនេះល្ងាចមកបានដើរស៊ី មករាល់តែថ្ងៃចឹងទៅណា យើងលួចបើកគន្លឹះបន្តិចៗទៅអត់អោយដឹងនោះទេ នេះលាក់ការណ៏ដោយខ្លួនយើងអត់មានអ្នកណាគេបានដឹងយើងដែរថាទៅនុងនោះទេណា ។កាលនុងគឺថាបានទៅធ្វើនៅឯខាងស្រែក្រោយនោះ! ខាងតាកុត ខាងអីនោះណ៎ កាលនុងគេបានអោយទៅភ្ជួរដីសណ្តែក។

ក៖ ចាស!

ខ៖ ទទួលនៅដល់ពេលថ្ងៃ១នុងគឺថាវាចៀក! អាមារដែលវាថារកទៅចាប់នុងណា! អានុងនៅខាងស្រុកស្រែហ្នឹង អាហ្នឹងវា...

គ៖ (៣២:៤០)

ខ៖ មិនមែននោះទេ ដល់តែពេលល្ងាចឡើងវាដើរហើយ វាដើរទៅរកចាបវាហើយនុង អានុងតែវាត្រូវ ព្រោះអីផែនការណ៏មេវាត្រូវដាក់អោយវាត្រូវទៅយកពីណានោះវាទៅហើយ វាមានខ្សែចំណងវា១នោះទៅបាន២នាក់។

ក៖ អឹម!...

ខ៖ ដល់ពេលចឹងខ្ញុំនេះបានដោះទទួលនៅពេលបាយ បានដោះវាភ្ជួរចឹងទៅបានរៀបស៊ីបាយហើយ ស្រាប់តែឃើញវាដើរទៅ២នាក់ហើយក៏ស្លលទៅអូស! មើលមានអ្នកណាទៀតហើយវើយ!ដឹងថាមានអ្នកណាហើយ!មិនដឹងថាជាអ្នកណាអ្នកនៃនោះទេ ហើយបើសិនជាឯងនេះវិញគឺនិយាយថាវាពីញ័រឡើងដូចជាកូនសត្វចឹង ហើយណា១អញនេះវាត្រូវធ្វើជាមេគេនោះផង ក៏ប៉ុន្តែគេយកមេៗទៅនោះផង! ហាសៗ ចឹងក៏បានភ័យតែរួចខ្លួន ស្រាប់តែទៅដល់អង្គុយនុងបណ្តើរ និយាយប្រលប់នោះបណ្តើរ និយាយដូចថាធ្វើជាក្លាហានណា!។

ក៖ ចាសតាំងស្មារតី!

ខ៖​អើ! តាំងស្មារតី! ស្រាប់តែបន្តិចវាបានមកសួរតា! ឯណាណែក? តើមួយណាឈ្មោះច្រឹបខុននោះ? ព្រោះអីប្រពន្ធឈ្មោះខុន! ហើយឯងបានឆ្លើយថានោះ! ព្រោះអីពេលនុងនៅអង្គុយនៅជុំគញនាចឹងនោះ ហើយគេបានប្រាប់វិញថា នេះគាត់នេះ ហើយចឹងក៏បានទៅអង្គុយរួចហើយវានិយាយជាមួយនឹងឯងនេះទៀតហើយ និយាយអំពីនេះអំពីនោះ ភ្ជួរនៅកន្លែងនេះនោះអី និយាយទៅឯណាឯនៃចេះតែសួរនិយាយលេងទៅណា ស្រាប់តែបានបន្តិចក៏ក្រោកឡើងវាទៅជិតច្រឹបហ្នឹង ហើយអោយលើកដៃទៅក្រោយ ដាក់ដៃទៅក្រោយ ហើយស្រាប់តែឯងនេះវាឡើងរញ័អស់ហើយនៅក្នុងខ្លួន រញ័ដូចអី ស្រាប់តែវាយំឡើងហូសតែម្តង ស្រាប់តែបងអើយបងឯងប្រាប់ប្រពន្ធខ្ញុំផង ថាគេចាប់ខ្ញុំយកទៅហើយ អោយថាបងឯងយកគោអោយខ្ញុំផង ដល់ចឹងឯងនេះអូស! ឯងនេះថាអត់មានហ៊ានយំអត់មានហ៊ានអីនោះទេណា ធ្វើយ៉ាងម៉េច ព្រោះអីកុំអោយថាយើងនេះវាយ៉ាងម៉េចៗណា ។

ក៖ ចាសហឺស!

ខ៖ ដល់ពេលចឹងក៏ចាប់បណ្តើរយកទៅ ដល់ពេលចឹងបាយនៅសល់ទាំងអស់គ្មានបានស៊ីអី គ្មានអ្នកណាបានស៊ីអីបាន១ម៉ាត់នោះទេ វាឆ្អែតហើយ វាភ័យហើយវានឹកថា ១ហ្នឹងតែ១ហើយចឹងមានដឹងអ្នកណាទៀត មិនចេះអីប៉េះតែ១ហ្នឹងយកទៅនុងណា វាយកទៅណា វាយកទៅឯអូត្រកួននុងតែម្តងទៅ។

ក៖ ហឹម!...

ខ៖ រួចឯង វាធ្លាប់តែដល់ពេល្ងាចដែរបានដឹកអំពីកាលភ្ជួរនៅពេលល្ងាចឡើង​មកវិញ ចឹងពេលដល់ត្រលប់មកវិញនុងគឺចែកគ្នាហើយគ្រាប់សណ្តែកនុងយកស្ងោរស្រាច បានបន្តិចម្នាក់ៗនុងគ្រាន់កុំអោយហ៊ឺវ អោយតែបានដើរទៅដល់ផ្ទះនុង មិនមែនថាយកទៅលក់ដូរនៅឯណានោះទេ! ជួយគ្នាយើងលួចស្ងោរទៅ ហើយបើកពីហ្នឹងទៅថាអញហ្នឹងហើយជាអ្នកបើកដូចថាបើសិនជាអស់១០គីឡូអីនុងគឺថាបាន១០គីឡូអីនុង គឺបានដាក់ស្ងោរទៅ​ហើយដល់ពេលទុកល្ងាចឡើងដាក់ធ្លក់ បណ្តើរ ហើយបានបណ្តើរ ទុកបានមកដល់ផ្ទះ! កុំថាពេលមកដល់ពេលកុំអោយវាហ៊ឺវ! គេញចឹងនោះទេ។ ចឹងបានថាអ្នកធ្វើការជាមួយនឹងអញនោះគឺអញអត់នោះទេ! អញចេះចុះអីនោះ អត់ទេ អញអត់ចេះរាយការណ៏នោះទេ មានតែជួយលាក់កុំអោយ ល្បេះល្បោច ដូចជាបងស្រឺអីនុងនៅក្រោយកើតអីសុតតែជាក្រុមអញហើយភ្ជួរជាមួយនឹងគ្នាហើយកាលនុង ហើយដល់ពេលអញជាប្រធានភ្ជួរនុង ហាស!ៗចឹងបានថា...

ក៖ ចឹងបានថាមកដល់នេះបានដាច់!ចឹងបានថាពេលរាស់នុងគឺខែគេធ្វើរាស់នៅខាងចំការគឺធ្វើចំការទៅ?

ខ៖ នេះនៅខែវស្សាយើងឡើងទៅស្រែទៅ! ទៅព្រោះសណ្តែកនៅឯស្រែ។

ក៖ ទៅព្រោះសណ្តែក ហើយដល់ពេលដីនៅឯខាងនេះលិចទឹក?

ខ៖ លិចទឹក!

ក៖ ចាស!

ខ៖ ហើយដល់ពេលទឹកស្រកមកយើងត្រូវចុះមកខាងនេះ ហើយខាងនោះវារួចហើយ។

ក៖ ចាស!

គ៖ ខាងនុងទុកធ្វើអោយគេស្ទួង!

ខ៖ ហើយដល់ពេលចុះមកទុកអោយគេស្ទួង បណ្តេញទឹកអីនុងណា!

ក៖ ចាស!

ខ៖ អាហ្នឹងហើយបានជាមករស់នៅកន្លែងនេះនុងនោះហើយ បានជាពស់វាចឹកណា! បានបាល់អាកំផ្លោកនុងនោះ។

ក៖ ចាស!

ខ៖ បានបាល់អាកំផ្លោកនៅក្នុងទឹកស្រែវាស្រកទៅនោះចឹងហើយបានជាមាន ដុះនៅកន្លែងនុង ហើយបាន១ដុំៗនោះ។

ក៖ ចាស!

ខ៖ ចឹងបានតាំងទៅបាលវាយកមកចេញហើយគេបានយកវាទៅស្ទួង!។

ក៖ ចាស!

ខ៖ ដល់ពេលបានជាចឹងហើយពស់វាចឹកនុង ។

ក៖ ពស់អីគេ?

ខ៖ ពស់ហនុមានុង! អូស! ម៉ាសំទុស!នោះគឺដោះអាវអត់បានចេញនោះទេ ហើមឡើងតឹងណែនតែម្តងឡើងប្រះស្បែក។

ក៖ បើសិនជាដឹងថាភ្លាម ចឹងធ្វើម៉េចទៅតា?

ខ៖ ពេលនុងគឺគេបញ្ជូនទៅពេទ្យ ហើយទៅពេទ្យនេះនៅត្រង់ផ្ទះតាស៊ីមនេះកាលពីដើមនោះ ។

គ៖ នៅត្រង់ផ្ទះតាស៊ីមនុង!

ខ៖ អើ!កាលពីដើមនុងនេះ! កូនតាស្រ៊ុនយើងក្រោយកើតនេះ គេធ្វើពេទ្យស្អីគេ គេហៅពេទ្យអី? ពេទ្យអី...

គ៖ មិនដឹងស្អីនោះទេ!

ក៖ ក៏ចឹងបានតាមកពេទ្យនុងមក!

ខ៖អើ!ហើយបានគេចាក់ថ្នាំហ្នឹងរួចហើយក៏គេបានបញ្ចូញឯងទៅពាមជីកង។

ក៖ ចឹងទៅដល់ពាមជីកងទៀត?

ខ៖ អើ!ដល់ពេលទៅដល់ពាមជីកងនុងបានប៉ុន្នានហើយកន្លែងពស់នុងវាជា ហើយពេទ្យនុងមិនចង់អោយឯងនេះមកព្រោះអីថាពេទ្យនុងវាស្រលាញ់ឯង ហើយគេប្រើទៀតហើយ នៅឯហ្នឹងហើយ នៅ!!។

ក៖ ហាស!ៗ ចឹងក៏នៅជាមួយពេទ្យនុង?

ខ៖ នៅ! បាននៅជាមួយនឹងពេទ្យនុងដល់ទៅ១អាទិត្យណ៎ ប្រហែលជាបាន២ទៅ៣អាទិត្យដែរនុងណ៎ ។

ក៖ ក៏ប៉ុន្តែតាខ្ញុំសុំសួរបកក្រោយបន្តិច ដល់ពេលពស់នុងចឹកចឹងទៅ តើតាចុកហ៎?

ខ៖ គ្រាន់តែម៉ាលឈឺវាមិនចុកអីនោះទេ វាណែនតែម្តងសាច់យើងឡើងតឹងណែន ដោះអាវមិនចង់ចេញនុងណា អាពស់ហនុមាននុងចឹកឡើងហើមចឹងណា វាគ្រាន់តែហើម ។

ក៖ តែម៉ាត្រឹមស្មាចុះមក្រោមហ្នឹង?

ខ៖ ហ្នឹងហើយតែម៉ាត្រឹមស្មាហ្នឹងហើមតែម្តង ដោះអាវមិនកើត។

ក៖ ចាសចឹងគិតទៅថ្នាំគេពូកែដែរគេចាក់ទៅបាត់ណាតា?

ខ៖ ហ្នឹងហើយ!ទៅគេចាក់នៅពោធិសាលានុងបាន១យំ ហើយដល់ទៅគេបញ្ជូញឯងទៅពាម ដល់ពេលទៅពាមនុងអាពេទ្យនៅឯពាម​នុងក៏គេស្រលាញ់ឯងហើយគេស្រលាញ់ដូចជាកូនចៅរបស់វាចឹង។

ក៖ ចាស!

ខ៖ ស្រលាញ់ ដល់ថ្នាក់ជាហើយមិនអោយឯងនេះមកទៀត គេថា៖ តាឯងកុំទៅ! ទុកអោយគេប្រើទៀតហើយ ហាសៗ!។

ក៖ ហឹម!

ខ៖ ឯងនេះថា បើសិនជាមិនមកនោះគឺចោលគោហើយចឹងតើបានអ្នកណាគេកាន់?ហើយបើសិនជាយើងមានគោហើយអោយគេកាន់នោះវាមិនបានដូចចិត្តនោះទេ។

ក៖ ចឹងតាមានគោតាំងពីដើមមកហេស?

ខ៖ ហ្នឹងហើយ! មានគោតាំងពីដើមមកហើយ! រកសុតតែគោលឿននិងគោពូកែទៀតណា។

ក៖ ចឹងសុតតែគោល្អៗហ៎?

ខ៖ សុតតែគោល្អៗ អាពតវាយកដកតែអត់ហ៊ានដកនោះទេណា វាទៅដកឯណាបើសិនជាឯងនេះធ្វើបានទើបតែភ្ជួរដីនោះចឹងបើសិនជាគោនោះតើធ្វើយ៉ាងម៉េចកើត! ។

ក៖ ចាស!

ខ៖ អាស្រួលនុងហើយបានជាវានាំមុខគេនោះ។

ក៖ ចាស!អូ...

ខ៖​មិត្តលុយហើយណា!ដូរគោនុងដ៏ហើយនឹងលុយ ក៏ប៉ុន្តែដល់ពេលឯងជាមុខព្រួញចឹងទៅក៏មិនហ៊ានដែរ។

ក៖ អូ! ...ចឹងគេអោយដេកពេទ្យ!

ខ៖ គេអោយដល់នេះហើយទៅ ក៏ធ្វើវិញទៅ! កាន់នង្គ័លនាស់អីវិញទៅ។

ក៖ ដល់ពេលរួចទៅតាមកពិសារបាយអីហ្នឹង តើពិសារបាយបានដើរមកឆ្ងាយដែរឬក៏យ៉ាងម៉េច?

ខ៖ អឺ!កាលនុងហេស?

ក៖ ចាស!

ខ៖ ឆ្ងាយណាស់! កាលនុងនៅឯកន្លែងគោឡើងឯណោះ ឯយាយអែម មានបានស្គាល់យាយអែមដែស?

ក៖ អត់តា!

ខ៖ យាយអែម នៅឯខាងអូរនៅខាងលិចឯណោះ!

ក៖ ហើយចុះថ្ងៃប្រហែលជាម៉ោង១០អីបានជាឡើងមកពិសារបាយហ៎?

ខ៖ អឺ!នុងហើយ

ក៖ តែកាលនុងហើយបានជាគេអោយអ្នកភ្ជួរនុងបានមកពិសារបាយហ៎?

ខ៖ អើ!នុងហើយបានធ្វើតែ១ព្រឹកនោះទេ ហើយដល់ពេលថ្ងៃមកបានមកស៊ីបាយនៅរោងបាយ គ្មានអ្នកណាគេបានយកបាយមកអោយដល់យើងនោះទេ។

គ ៖ គ្មានបាយនោះទេ ដឹងតែរបប!

ខ៖ ស៊ីបបរនៅកន្លែងនេះផ្ទះ នេះសព្វថ្ងៃ...

គ៖ ទៅរកបាយនៅឯណា!ស្រូវគ​ គោក្តីអីមិនដឹងគេយកទៅឯណា!

ក៖ បបរ!

ខ៖ បបរនោះទេ!

ក៖ ចឹងហ៎!

ខ៖ មិនមែនបាយនោះទេ!

ក៖ ចឹងដល់ពេលនេះទៅតាមកសំរាន(សំរាក)នៅតាមផ្ទះវិញ?

ខ៖ អើ! មានអី ដល់តែពេលយប់ទៅ គេអោយមកដេកនៅផ្ទះវិញ។

គ៖​ ដល់តែពេលយប់ទៅគេបានអោយមកសំរាននៅឯផ្ទះយើងវិញ។

ខ៖ គេអោយយើងមកផ្ទះតើ!

ក៖ អូ...ចឹងហេស!

ខ៖ គ្រាន់តែថាដល់ពេលយើងភ្ជួររួចទៅ ដល់ពេលល្ងាចយកគោមកផ្ទះចឹងទៅ ហើយក៏ត្រលប់មកស៊ីបាយ!

ក៖ ហើយចឹងគោនុងអត់មានបានអោយវាទៅស៊ីស្មៅអីខ្លះនោះទេ ប្រើក៏ប្រើ!

ខ៖ ពេលថ្ងៃអោយវា សំរាកទៅស៊ីស្មៅណា!

ក៖ អោយទៅស៊ីស្មៅ!

ខ៖ អើ! ហើយដល់ពេលល្ងាចបានភ្ជួរ ដល់ពេលល្ងាច!

ក៖ ហើយចឹងនៅពេលថ្ងៃរកស្មៅអោយវាស៊ីហ៎?

ខ៖ អឺ! នៅពេលថ្ងៃរកស្មៅអោយវាស៊ី ហើយដល់ពេលល្ងាចនោះវាភ្ជួរទៀតណា រួចដល់ពេលយប់នោះអត់មានអោយវាស៊ីនោះទេ នៅពេលយប់នោះ គ្មានបានទៅរកស្មៅអីឯណានៅពេលយប់នោះ គ្មានបានរកស្មៅអោយវាស៊ី គឺបានរកស៊ីតែនៅពេលថ្ងៃៗ។

គ៖ គឺវាវេទនាណាស់ នៅឯផ្ទះយើងអត់មានភ្លើងអុជនោះទេ។

ក៖ អឹម!

ខ៖ ហើយភ្លើងអុជ ដែងនែក ជ័រកៅស៊ូនោះទេ គ្មានអីនោះទេ យកមកជាលម៉ាបន្ទះៗវែងៗនេះមកយក មកដាក់ផិសនៅឯចានចឹងទៅ ដាក់អុជទៅ។ អើយ!វាវេទនាណាស់​និយាយអំពីវេទនាគ្មាន វេទនាដូចជាកាលជំនាន់អាពតនោះទេ។

ក៖ អឹម!ហើយចំណែកកូនៗតាបែកទៅអស់ហើយ?

ខ៖ ហឹម! គេយកទៅរែកដីនៅឯតាកុតនោះ ដែលថាមីធំ២នាក់ហ្នឹង ដែលនែកប្រពន្ធនារី ហើយនិងប្រពន្ធអាហ៊ាននុង រែកនៅឯតាកុតនេះនៅរាល់តែថ្ងៃហ្នឹង។

ក៖ ចាស!

ខ៖ រែកដីនៅទំនប់តាកុតហ្នឹង ងាប់តិចណាស់ហេស? សុតតែវ៉ៃដាក់ជើង ងាប់មិនតិចអី តែថាអាណាធ្វើខុសអី វ៉ៃដាក់ជើងនៅទំនប់ ដល់ពេលម៉ោង៤រែកដីចាក់កប់ជិតឈឹង តើអ្នកណាគេមកដឹង?

ក៖ ហឹម!

ខ៖ ហើយដល់ពេលតែម៉ោង៤នោះប្រើគ្នាហើយ អោយក្រោកវ៉ៃជួងឡើងម៉ឺង ហើយអ្នកណាគេក្រោកទំរាំជួរទាន់មិនទាន់ គឺសំពងគ្នាវ៉ៃគ្នាអីចឹងទៅណា ។

ក៖ អូ!...

ខ៖ ទៅរែកដីនុងណា នៅក្នុង១ថ្ងៃអោយរែក៣ម៉ែត្រគីបណាគិតទៅមើល?! បានថាកម្មក្រាស់តែម្តងណា កូនឯងស្រីៗ២នាក់នេះឡើងទ្រោម ដូចជាអាផល្លា ក៏នៅតូចដែរពេលកាលនុង ហើយអាផល្លាអីកាលនុងនៅកើបអាចម៏គោ កាលនុង។

ក៖ ចឹងតាអើយ! ចំណែកបងប្អូនរបស់តាមានគ្នាបានប៉ុន្នាននាក់?

ខ៖ គ្នាសព្វថ្ងៃហ្នឹងហេស?

ក៖ ចាសមើលបងគេឈ្មោះអ្វីដែរតា?

ខ៖ ផូ!

ក៖ ឈ្មោះតាផូ?

ខ៖អើ! តាផូនេះ។

ក៖ ចាសហើយទី២?

ខ៖ ទី២ឈ្មោះតាផៃ នៅអន្តួងសនេះ ។

ក៖ ហើយចុះទី៣?

ខ៖ ទី៣នោះគឺយាយ ផុននេះនៅសព្វថ្ងៃនេះ ។

ក៖ អូ...យាយផុន!

ខ៖ អើ! រួចហើយដល់ទី៤ យាយសុននេះ។

ក៖ យាយសុន!

ខ៖ យាយសុនតាឆេងនេះ!

ក៖ ចាស!

ខ៖ ហើយដល់ពេលទី៥ខ្ញុំ!

ក៖ ចឹងតាពៅគេ?

ខ៖ មានប្អូន២នាក់ទៀត ក៏ប៉ុន្តែកាលជំនាន់ប៉ុលពតនុង វាធ្វើការនៅភ្នំពេញ ដល់គេបញ្ជូនមកវាធ្វើជាគ្រូធ្វើអីនោះ! ទាំងប្តីនិងទាំងប្រពន្ធ ហើយដល់ពេលអាបន្ទាប់ខ្ញុំ គឺបានធ្វើគ្រូ គេបានបញ្ជូនវាទៅខាងមោង ទៅឈឺចាញ់នៅឯនុងទៅ ហើយដល់ពេលអា១នាក់ទៀត វាធ្វើការខាងកាប៉ាល់ហោះ( យន្តហោះ) អានុងគេមិនសម្លាប់នោះទេ ក៏ប៉ុន្តែវាកើត ពីសជើង ហើយក៏ងាប់នៅកន្លែងនុងតែម្តងទៅ។

ក៖ អូ! ...

ខ៖ ងាប់នៅកន្លែងហ្នឹងណា!

ក៖ ចឹងឈ្មោះអីដែរ ដែលបានមកធ្វើគ្រូនៅឯមោងនុងតើមានឈ្មោះអី?

ខ៖ អានុងឈ្មោះស្រឿ!

ក៖​ឈ្មោះស្រឿ?

ខ៖ អឺ!

ក៖ រួចធ្វើតាកុង កប៉ាល់ហោះនោះ?

ខ៖ អានុង មិនមែនជាធ្វើតាកុងនោះទេ គ្រាន់តែវានៅលើយន្តហោះហ្នឹង​នេះនុង គេបញ្ជាកប៉ាល់ហោះអោយឡើងចុះ។

ក៖ ចឹងអោយមើលជើងយន្តហោះអោយហើរមក?

ខ៖ អើ! ហ្នឹងហើយៗ!

ក៖ អូ! មើលយន្តហោះថាត្រូវហោះចូលមកឡើងនៅស្មាមាន?

ខ៖ ហ្នឹងហើយៗ អានុង វាមើលអីស្រាច់តែវាបញ្ជា។

ក៖ អូ! អានុងឈ្មោះអី?

ខ៖ អានុងឈ្មោះថាស្រឺ!

ក៖ ចឹងនុងពៅគេ?

ខ៖ នុងពៅគេ!

ក៖ ហឹម!

ខ៖ រូបថតរបស់វានៅនេះ។

ក៖ ចាស! រួចទៅ អូតា...

ខ៖ នេះ...(លោកតាចង្អុល)

ក៖​រួចទៅតា ផ្ទះនុង គឺផ្ទះកេរដំណែលខាងតាមកហេស?

ខ៖ ផ្ទះនេះកេរពីខាងឪពុកមក!

ក៖ ចឹងតាមានដឹងថាផ្ទះហ្នឹងលើកនៅក្នុងឆ្នាំណា?( ចង់សួរថា លើកធ្វើនៅក្នុងឆ្នាំណា?)

ខ៖ ហើ!

ក៖ អត់ដឹងទេ?

ខ៖ លើកនុងតាំងពីពេលឯនៅនេះម៉េស! កាលនុង៣០០! តែ៣០០រៀលនុង។

ក៖ ចឹងផ្ទះនុងបានលើកអស់តែ៣០០នោះទេ?

ខ៖ អើ! កាលនុងម្តាយនិយាយថាអស់តែ៣០០នោះទេ ហាសៗៗ។

ក៖ អូ...ហើយចឹងបណ្តោយប៉ុន្នានហើយមានទទឹងប៉ុន្នានដែរតា?

ខ៖ ផ្ទះនេះហេស?

ក៖ ចាស!

ខ៖ ផ្ទះហ្នឹងមើល! បើសិនជាទទឹងនេះ វា៣ម៉ែត្រកន្លះ។

ក៖ ហើយបណ្តោយ?

ខ៖ បណ្តោយវា! ៩!

ក៖ ចឹងបណ្តោយវែងជាង! ចាស!

ខ៖ វានៅកន្លែងនោះ! បណ្តោយ៩ ដល់ពេលតអានោះទៅក្រោយវា...៤ម៉ែត្រទៀត ចឹងវា១៤។

ក៖ ចាស!

ខ៖ ក៏ប៉ុន្តែធ្វើដំបូងវា៣០០នោះគឺវាធ្វើនៅត្រឹមនេះនោះទេ។

ក៖ ហាស! អស់៣០០នៅកាលនុងថ្លៃណាស់ កាលនុង។

ខ៖ យីស! កាលនុងមាសតែប៉ុន្នានរៀលនុង!

ក៖ ចាស!

ខ៖ ហិស!ៗ

គ៖ តែប៉ុន្នានរយ តែ២ទៅ៣ រយនុង។

ក៖ ចាសអូ! រួចទៅ!...

ខ៖ ហេស! កាលធ្វើផ្ទះនេះមិនមែនតែបញ្ជី៣០០នោះទេ អត់មានដឹងថាអស់ប៉ុន្នាននោះទេ ហេសៗ ។

ក៖ អត់ដឹងប៉ុន្នានរៀល?

ខ៖ អត់ដឹងប៉ុន្នានរៀលនោះទេ!

ក៖ ហើយចុះដី! ដីតា! ដីទាល់ខ្នល់ហ៎?

ខ៖ ដីទាល់ខ្នល់នុងតែម្តង!

ក៖ ទទឹងប៉ុន្នានហើយមានបណ្តោយប៉ុន្នានដែរដី?

ខ៖ ដីនុងវាពិបាកនិយាយណាស់ មិនដឹងថាត្រូវនិយាយថាទទឹងប៉ុន្នានហើយមានបណ្តោយប៉ុន្នានណាស់ដីនុង ព្រោះអីកាលដែលយាយគាត់បានចែកអោយតា និងយាយខ្ញុំនុងណា! ។

ក៖ ចាស!

ខ៖ អត់! ផ្ទះគាត់នៅកន្លែងនេះ ផ្ទះជីដូនរបស់ខ្ញុំនៅត្រង់នេះ! នៅត្រង់ដើមនៅក្បែរអណ្តែងនុងណា។

ក៖ ចាស!

ខ៖ ហើយចឹងដីនុងក៏បានកាត់១កំណាត់នៅចែក មកតាយាយខ្ញុំហ្នឹង។

ក៖ ចាស!

ខ៖ ហើយដល់ពេលគេកាត់ចឹងទៅ ដល់ពេលគេធ្វើខ្នល់នេះ ដល់ពេលគេធ្វើខ្នល់ស្រាប់តែគេបានយកឡើងម៉ាបណ្តោយដីនុងចង់អស់ហើយ នៅសល់តែខាងកើតនុងបន្តិច ហើយអត់មានបានប្រយោជន៏អី គឺនៅសល់តែ៥ទៅ៦ម៉ែត្រនុង ក៏បានហូរវារហូតចឹងទៅ! បានកាត់វាអស់នៅសល់តែ៣ជ្រុង នៅឯច្រមុះជ្រូកនេះទៅ។

ក៖ ចាស!

ខ៖ ហើយចឹងកាលនុងវាពិបាកនិយាយណាស់ មិនដឹងថាជាបានប៉ុន្នានអីប៉ុន្នាននោះទេ។

ក៖ ចាស!

ខ៖ ហើយដល់ ហើយចែកទៅឯខាងបងនោះទៅបន្តិចទៅ បានបន្តិចម្នាក់ៗ បាន១នាក់ ១០ម៉ែត្រៗ យាយថុននុងបានម្នាក់រាងៗមក។

ក៖ ចាស!

ខ៖ បានមកដល់នេះខ្លីជាងជា១៣ ហើយដល់ពេលខ្ញុំនេះស្រាច់តែម្តង គឺបានតិចជាងគេ។ ហើយនេះ បានបន្តិចពីអាប្អូនខ្ញុំនោះទេ បើសិនជាខ្លួនឯងគ្មានបានរបបផង។

ក៖ អឺម!

ខ៖ ហើយបានគិតថាអញគ្មានបានរបបអីនោះក៏អត់ទៅ ទិញពីនេះទាំងផ្ទះទាំងដីនុង ទិញពីរបបប្អូនវាដាច់ពូជអស់ទៅនុង ធ្វើបុណ្យយាយ គាត់លក់អោយ២ដំឡឹងនុង យកទៅធ្វើបុណ្យអោយដល់វា ។

ក៖ ចឹងធ្វើបុណ្យនុងអោយអស់ទៅ គឺតាមពិតសំរាប់ចែកអោយប្អូននោះទេ។

ខ៖ ហ្នឹងហើយ! ដីនុងត្រូវបានចំណែកប្អូននោះទេ ផ្ទះអីហ្នឹងណា។

ក៖ ចឹងហ៎!

ខ៖ ហើយដល់ខ្ញុំប្រុងតែថាទៅទិញផ្ទះនៅឯព្រៃថ្នាក់នោះទេ ក៏ប៉ុន្តែយាយគាត់ថា៖​ណាហើយ! អញនៅជាមួយឯងវា! បើសិនជាឯងទៅទិញផ្ទះនៅឯនោះចឹង តើអញទៅនៅជាមួយនឹងពីណា? បានគាត់ថា៖ ណាហើយ! ដីនេះចាំអញ ចេញលុយ អោយ តែអោយមកអញមក ហើយយកលុយធ្វើបុណ្យអោយដល់វាទៅ ចឹងបានផ្ទះនេះនៅតែម្តងទៅ ច៊ែក!។ ចឹងបាន មកនៅ ហើយអត់មានបានដឹងថាបានប៉ុន្នានអីប៉ុន្នាននោះទេចេះតែនៅទៅ!

ក៖ ចា!

ខ៖ អឹម!

ក៖ហើយមកដល់ពេលឥឡូវនេះចំណែកឯខាងកូនតាវិញ តើកូនតាបងគេមានឈ្មោះអ្វី?

ខ៖ បងគេហេស?

ក៖ ចាស

ខ៖ ឈ្មោះ ប៊ុន លីមនុងហើយ ។

ក៖ ប៊ុនលីម!

ខ៖ សែម ប៊ុនលីម។

ក៖ ភេទស្រីហ៎?

ខ៖អើ!ស្រី!

ក៖ ទី២?

ខ៖ សែម ស៊ីណា!

ក៖ ភេទស្រីដែរហ៎?

ខ៖ អា!

ក៖ ទី៣?

ខ៖ សែមផល្លា ប្រុស!

ក៖ ប្រុស!

ខ៖ ទី៤សែមផល្លេង !

ក៖ ប្រុសដែរ?

ខ៖ ប្រុសដែរ!

ក៖ ហើយដល់ពេលទី៥?

ខ៖ ហើយដល់ពេលមកទី៥ប្រុសដែរអាមុំនោះ។ឪ

ក៖ សែម មុំភេទស្រីនេស?

ខ៖ អឺ!

ក៖ ចាស!

ខ៖ កូនមានតែប៉ុណ្ណឹង!

គ៖ តែនៅក្នុងបញ្ជីជាតិគេនោះ ដាក់ឈ្មោះ វ៉ាន់ន្នីនោះទេហេស?

ខ៖ ដាក់ឈ្មោះ វ៉ាន់ន្នីនុងហ៎ នៅក្នុងបញ្ជីជាតិវាណា។

ក៖ ចឹងហ៎!​ សែនមុំ ខ្ញុំហៅមុំៗ ហៅក្រៅ!

ខ៖ ហៅមុំៗទៅហៅក្រៅ!

ក៖ នៅក្នុងបញ្ជីជាតិហៅវ៉ាន់ន្នី!

ខ៖ ហ្នឹងហើយនៅក្នុងបញ្ជីជាតិ ហៅវ៉ាន់នី្ន!

ក៖ ចាស!

គ៖ គេទៅឯណាក៏ហៅវ៉ាន់ន្នីដែរ ធ្វើនៅខាងសាលា ហើយធ្វើស្អីនៅវត្តនោះក៏ដាក់វ៉ាន់ន្នីដែរ។

ខ៖ ធ្វើអីក៏វ៉ាន់ន្នីដែរ តែដល់ពេលហៅក្រៅចេះតែជាប់ មុំៗទៅ ក៏មុំមករហូត។

ក៖ ចឹងតាសព្វថ្ងៃរស់នៅតែ២នាក់តានិងយាយនោះទេ?

ខ៖ នៅតែ២នាក់ហ្នឹងនោះទេ នេះ ។

ក៖ ហើយកូនៗគេបែកអស់ហើយ ? ហាសៗ

ខ៖ បែកទៅអស់រលីងហើយនេះ! វាឈឺហើយលំបាក កាលពីមុននុង កូនឈឺនៅថ្ងៃមុនហ្នឹង ដល់ចឹងវាយកទៅអត់ហ៊ានទុកនោះទេ នៅនោះវាំងទ្វារចោល ១ខែ វានៅដេកនៅឯផ្ទះរបស់វានុង ហើយបើសិនជាដេកគឺដេកនៅខាងក្រោយនុង លែងទៅហើយ។

ក៖ ម៉េចចឹងបានជាតាលែងទៅ?

ខ៖ វាពិបាកណាស់!!

ក៖ ហាស!ម៉េចចឹង!

គ៖ វាលំបាកកូន!

ក៖ អូ!...

ខ៖ មិនមែនដូចជាផ្ទះឯង!

ក៖ ត្រូវហើយតាមែននុងហ៎!

ខ៖ ចឹងបាននៅឯហ្នឹងដេស!

ក៖ គង់តែមានលុយកាកមើល លុយខ្លួនឯងនេះដ៏ដែរៗនុង។

ខ៖ ចាស!

ក៖ ចឹងតានៅផ្ទះដោយខ្លួនឯងចឹងទៅស្រួល?ចឹងមើលទៅបើសិនជាគេមកមើលក៏មើលទៅ!

ខ៖ អើ! គ្រាន់តែចឹងវាស្រណុក! បើសិនជាទៅឯនុង មានអាកូនខ្លះនុងវាមិនត្រូវគ្នានោះវាមិនត្រូវ ដល់ចឹងទៅ វាមិនហ៊ានទៅ ដល់ចឹងទៅវាលំបាក។

ក៖ អូ!... ចាស!

ខ៖ ហ្នឹងហើយ!

ក៖ ដល់ពេលមកដល់ផ្ទះយើងនេះក៏មកទៅ!

ខ៖ អើ! អាហ្នឹងចឹង ហើយដល់ពេលអ្នកណាមកក៏មកទៅអ្នកណាមិនមកនោះក៏អត់មានបានមកចឹងទៅ!ចឹងស្រួល ។

ក៖ ស្រួល!

គ៖ ក៏ប៉ុន្តែវាកូនវាមកចឹងទៅ មានបន្តិចទៅត្រីទៅ បន្តិចអានោះទៅ។

ខ៖ តែគ្រាន់តែថាសព្វថ្ងៃហ្នឹង កូនៗទាំងអស់គ្នានុង ជួនអានេះមក ហើយមានជួនអានោះមក ជួនមានសម្លទៅ ត្រីទៅ សម្លទៅត្រីទៅៗ ដ៏ដែរ មានចំនីចំណុកទៅ។

ក៖ រាល់ថ្ងៃហ្នឹងតា កូនៗយកមកអោយ?

ខ៖ រាល់តែថ្ងៃហ្នឹង! កូនៗគេយកមកអោយដែរ។

គ៖ មានគុយទាវ ទៅជួនអោយមក ឌុបគុយទាវនុងយកមក២នាក់។

ខ៖ ទៅណា អាមួយនោះយកគុយទាវមក ហើយមានអាមួយទៀតយកគុយទាវមកដែរ។ហាសៗ!

គ៖ វាទៅពាមគុយទាវគេឆ្ងាញ់នៅឯពាមឯណ៎។

ខ៖ បើសិនជានិយាយរឿងចំនីចំណុកមិនសូវដាច់នោះទេ និយាយទៅឃើញហើយណា។

ក៖ ចាស!

ខ៖ ហើយបើសិនជាហែងមិនត្រូវគ្នាក៏ ថាអា១នោះវាយកមក ហើយក៏មានអាមួយនោះវាយកមកដែរ ហាសៗ!។

ក៖ ចាស!

ខ៖ មិនអីនោះទេ រឿងស៊ីចុកអីនោះ!

ក៖ ចាសចឹងតាបបូរ!

ខ៖ អើ! វាមិនអីនោះទេ!

ក៖ ដូចថាបានកូនគាត់ចឹងដឹងឪពុកម្តាយចឹងទៅណា!

គ៖ មិនអីនោះទេ! ចំនីថ្ងៃ ចំនីយប់ !

ខ៖ ហ្នឹងហើយ!

គ៖​សព្វថ្ងៃនេះមានណ៎ អាស្អីគេនោះឡើងប៉ុណ្ណោះ ដែលបានផ្ញើពីភ្នំពេញមកនុងហ៎។

ខ៖ កាលពីស្សិលមិញ បានមខុត បានផ្ញើពីភ្នំពេញមកបានឡើងម៉ាស្បោងនេះមកហ៎។

ក៖ អូ! ...

ខ៖ ហើយដល់ពេលមានអាសាច់ជ្រូកផាត់នោះបានម៉ោល ឡើងបាន១កញ្ចប់មកពីភ្នំពេញមក។

ក៖ ចឹងហ៎!

ខ៖ អើ!

គ៖ ហើយដល់អាសាច់ជ្រូកផាត់នុងស៊ីវាមិនទាន់អស់នោះផង!

ខ៖ អើ! សាច់ជ្រូកផាត់នុងស៊ីមិនទាន់អស់ផង! មកម៉ាកញ្ចប់មកទៀតហើយ។

ក៖ ចាស!

ខ៖ មិនអីនោះទេ រឿងម្ហូបហូបចុកអីនោះ និយាយថាវាអាចទប់ទាល់បាន។

ក៖ សំបូរ!

គ៖ ហើយខ្លួនឯងនេះសាច់ជ្រូកខ ក៏អត់មានដាច់ដែរ ហាសៗ ហើយដល់ពេលកុងនោះក៏ចឹងដែរ ចូលចិត្តផ្អកជូរ អាអើយ!

ក៖ អូ...

គ៖ ចូលចិត្តផ្អកជូរ អោយទៅគាត់ច្រលក់ផ្លែចេកខ្ចី។

ខ៖ ហេស! គេច្រលក់ផ្លែចេកខ្ចីឆ្ងាញ់ ហាសៗ!។

ក៖ អូ តានៅចង់បានផ្អកជូរជត់ផ្លែចេកខ្ចី?

ខ៖ អើ!

ក៖ ចត់ៗផ្អែមៗឆ្ងាញ់នុងតា!

ខ៖ ហេស! ហែងសាកមើល! ផ្លែចេកឆ្ងាញ់ ផ្លែចេកខ្ចីៗណា ដែលអាចាស់វាអត់ទាន់ទុំណា! ហើយមានផ្អក់ជូរ ឆ្ងាញ់មែន ឆ្ងាញ់ជាត្រសក់ វាចត់។

ក៖ អូ!... ខ្ញុំអត់មានដែរសោះតា! វាចត់!

ខ៖ ចាំសាក់មើលបើសិនញ៉ាម!

គ៖ អានុងចៅគេយកអោយ!

ខ៖ វានុងយកត្រីអោយ បានផ្អក់ជូរ ១កាឡៗនុង។

គ៖ គេហៅអោយទៅយកមកស៊ីរាល់តែថ្ងៃអាចៅប្រសារ។

ក៖ ចាស!ចឹងតាមុននឹងបញ្ចប់តើតាមានពាក្យពេចន៏អ្វីដើម្បីផ្តាំផ្ញើដល់កូនចៅតាឬប្អូនៗជំនាន់ក្រោយណាតា តើតាមានពាក្យពេចន៏អ្វី?

ខ៖ អើ! បងប្អូនកូនចៅសារក្រោយហ្នឹង ត្រូវតែថា ធ្វើម៉េចកុំអោយដូចអាពតកើតឡើងទៀត វេទនាណាស់! ត្រូវតែថា ទប់ស្កាត់យ៉ាងម៉េចគឺថាកុំអោយមានអាពតកើតឡើងមកទៀតវិញបាន។

ក៖ ចាសចឹងកុំអោយមានអាពតទី២ហេសតា?

ខ៖ ហ្នឹងហើយ! កុំអោយមានអាពតទី២នុងទៀតណា​ វាមិនកើតនោះទេ ព្រោះអីអាពតកាលទី១នុងវាលំបាកណាស់។វាធ្វើបាបយើងហ្នឹង បង្អត់យើងបំបាក់យើងកុំអោយមានកំលាំងកំហែងអីវាតាមតែទំនើងចិត្តរបស់វាហើយ ហ្នឹងណា​ចឹងកូនចៅទាំងអស់នៅសារក្រោយហ្នឹង ធ្វើយ៉ាងម៉េច ទប់ស្កាត់កុំអោយវាទៅជាអាពតទី២នេះទៀត អឺ!អោយវាបានសុខសប្បាយ។

ក៖ ចាស!

ខ៖ ទៅប៉ុណ្ណឹងបានហើយ!

ក៖ ចាស!

ខ៖ យប់ហើយ!

ក៖ ចឹងខ្ញុំអរគុណតា ដែលតាលះបង់ពេលវេលាមានតំលៃ អនុញ្ញាតអោយចៅធ្វើការសម្ភាសដឹងអំពីជីវៈប្រវត្តិក្រុមគ្រួសាររបស់តា ហើយខ្ញុំសុំថតរូបរ​បស់តា១ប៉ុសដើម្បីយកទៅដាក់អឺ! នៅសកលវិទ្យាល័យ BYUនៅ USA។ តើតាអនុញ្ញាតអោយចៅយកទៅដាក់នៅលើគេហៈទំព័រនេះបានដេស?

ខ៖ មិនអីនោះទេ យកទៅដាក់អីដាក់ទៅ។

គ៖ មើលឈប់ថត រកអាវពាក់សិន។

ក៖ ចឹងបានហេស! ចាសចឹងខ្ញុំសូមជូនពរតាអោយតា ជួបប្រទះតែពរ៤ប្រការគឺអាយុវណ្ណៈសុខៈពាលៈកុំប្បីឃ្លានឃ្លាតឡើយ អរគុណច្រើនជំរាបលាណាតា។

ខ៖ អើ! កុំអោយសូវឈឺច្រើន! សូមអោយជា បានធ្វើបុណ្យបានយូរ!

ក៖ ចាស! សុខ! អោយសុខភាពល្អម៉ាំងមួន។